text:
Al-Qur'an mere pituduh kana hal-hal anu praktis. Salawasna nekenkeun kana amal jeung tingkah laku ti batan mere gagasan. Sakumaha pituduh pikeun manusa, al-Qur'an nyadiakeun hiji dadasar anu kuat jeung teu bisa dirobah pikeun sakabeh prinsip-prinsip etik jeung moral anu perelu dina kahirupan. Nabi henteu kagungan kakawasaan politik pikeun nyokong misi kanabianana dina mangsa Makkah, sawatara di Madinah anjeunna minangka “kapala politik-agama” saeutik oge henteu kungsi ngumumkeun sabage panguasa.
Anggapan urang pasti yen eusi Al Quran teh mere pituduh anu hade pikeun manusa, pituduh nu mawa kana bebeneran jeung suasana kahirupan anu leuwih hade. Sanajan kecap “Allah” aya leuwih ti 1500 kali kapanggih dina al-Qur'an di sagigireun kecap-kecap sejenna saperti ar-Rabb (Maha Miara), jeung ar-Rahman (Maha Asih), ieu kitab suci utamana ditujukeun pikeun manusa.
Kitu cek Muhammad Abduh sakumaha anu dicaritakeun ku Muhammad Rasyid Ridha, ngeceskeun yen al-Qur'an mangrupa bukti anu kuat (hujjah) pikeun manusia nepi ka datangna poe panganggeusan.
"Al-Qur'an mere pituduh kana hal-hal anu praktis. Salawasna nekenkeun kana amal jeung tingkah laku ti batan mere gagasan." Dumasar kana ieu pamadegan, iman kakara ngabogaan harti lamun dibarengan ku amal jeung kalakuan anu positif jeung konstruktif. Jadi bisa kaharti lamun Iqbal mere kritikan kana teologi Islam skolastik anu karasa pisan kapangaruhan ku pamikiran Yunani kuno. Sanajan hal ieu geus ngajembarkeun sawangan pamikiran sarjana jeung teolog muslim, tapi sacara henteu langsung geus ngaleungitkeun visi ngeunaan al-Qur'an. Ieu kitab suci kurang katarik kana pamikiran teologi murni jeung spekulatif, hiji wilayah anu ngawasa loba pamikir jeung yuris muslim satungtung abad pertengahan.
Manifestasi Pamungkas
Sakumaha pituduh pikeun manusa, al-Qur'an nyadiakeun hiji dadasar anu kuat jeung teu bisa dirobah pikeun sakabeh prinsip-prinsip etik jeung moral anu perelu dina ieu kahirupan. Nurutkeun Muhammad Asad, al-Qur'an mere jawaban komprehensif pikeun pasualan tingkah laku anu hade pikeun manusa boh sacara individu atawa sabage anggota masarakat enggoning nyiptakeun kahirupan anu saimbang di dunya kalayan tujuan akhir kabagjaan di akherat. Al-Qur'an ngajarkeun yen kahirupan anu hade di dunya mangrupa prasarat pikeun kabagjaan hirup pikahareupeun. "Singsaha anu teu nenjo jalan di dunya bakal kitu engke di akhir, malahan bakal leuwih sasab lumampahna (XVII:72)." Pikeun mukmin, al-Qur'an mangrupa manifestasi pamungkas ti rahmat Allah keur manusa, di sagigireun jadi prinsip kawijaksanaan anu panungtungan.
Saterusna al-Qur'an ngatur kahirupan manusa sagemblengna, unggal bagian tina kahirupan salawasna diatur kalawan pituduh jeung parentah etik jeung moral anu sumberna tina wahyu. Memang sawadina al-Qur'an ngajarkeun konsep kasatuan kahirupan anu padu tur logis.
Ku lantaran panulis ngan rek ngajentrekeun sangkan anu maca paham kana parentah-parentah dasar moral pikeun cita-cita politik Islam nu bisa dicokot tina al-Qur'an nu geus diterjemahkeun sacara nyata ku Nabi katut para sahabatna, aspek-aspek sejen kahirupan manusa kayaning widang ekonomi, sosial jeung kultural, sanajan aya pakaitna sacara organik jeung ajaran-ajaran al-Qur'an moal dibahas di dieu.
Sangkan analisis urang bisa hade, perlu pisan lamun nyawang asal-usul jeung wangenan ngeunaan istilah “politik” jeung “nagara” dina pamakeanana kiwari. Nagara minangka hiji masarakat politik geus lila pisan katangen dina sajarah manusa. Kecap “politik” asalna tina basa Yunani “polis” anu hartina kota. Dina mangsa moderen, istilah politik ngandung harti “seni atawa elmu ngeunaan pamarentahan, hiji elmu anu aya patula-patalina jeung prinsip ngatur jeung ngawas rahayat nu aya dina hirup kumbuh”. Sedengkeun istilah "state" anu hartina nagara, asalna tina basa Latin “status” (stato dina basa Itali, etat dina basa Perancis jeung state dina basa Inggris).
Dina Webster's Dictionary kaungel yen nagara nyaeta “sakumpulan jalma nu nyicingan hiji wewengkon sarta dipingpin ku pamarentah anu bebas ti pangaruh luar sarta boga kakawasaan pikeun maksa demi mertahankeun masarakat anu teratur.” Wangenan sejen nyebutkeun yen nagara teh hiji komunitas politik kalawan otoritas luhur nu nangtukeun sarta ngawasa aparat pikeun maksakeun kahayangna.”
Pendekna nurutkeun Ziya Gokalp “nagara teh hiji otoritas publik nu boga kakawasaan keur maksakeun aturan-aturan hukum pikeun individu-individu anu kasalametanana aya dina panangtayunganana”. Jadi tujuan ngadegkeun nagara nya eta keur miara jeung maksakeun hukum jeung katartiban di masarakat.
Pamadegan Marxis
Sedengkeun tina pamadegan Marxis sakumaha anu dirumuskeun ku Lenin, sabalikna nyebutkeun yen “Nagara teh buah jeung manifestasi tina antagonisme kelas anu henteu bisa damey”. Tokoh pendiri Rusia moderen ieu saterusna nyebutkeun yen “Nurutkeun Karl Marx, nagara mangrupa organ pangawasaan kelas, hiji organ geusan meres ti hiji kelas ka kelas sejen; tujuanana nya eta nyiptakeun ‘katartiban’ anu dianggap bener sacara hukum sarta tetep lumangsungna meres kalawan nyiptakeun pertentangan antar kelas”. Ieu teori ngaleungitkeun nagara borjuis jeung kapitalis anu meres kelas proletar.
Nyiptakeun nagara disawang tina jihad muslim bakal kagambarkeun yen tujuan nagara Islam taya lian pikeun miara kaamanan jeung integritas, ngajaga hukum jeung katartiban, sarta pikeun majukeun nagari nepi ka unggal individu bisa nembongkeun potensina, bari mere sumbangan pikeun kasajahteraan. Beda jeung pandangan Marxis, di nagara Islam mah teori antagonisme kelas, dominasi kelas, jeung teori ngeunaan eksploitasi hiji kelompok ku kelompok sejen teh henteu aya lantaran bakal ngancurkeun prinsip-prinsip jeung parentah-parentah moral al-Qur'an ngeunaan tata-tartib sosial dinamis anu etis. Sagala wujud eksploitasi jeung dominasi, tina jihad al-Qur'an, lain wae henteu bisa dianggap bener sacara etis, leuwihna ti eta kudu dikutuk kalawan keras sarta diancurkeun sacara radikal, sabab hal eta lalawanan jeung prinsip mulya manusa.
Muhammad Lain Panguasa
Risalah al-Qur'an sakumaha geus kasebut samemehna nya eta pikeun mere pituduh ka manusa. Manusa lain wae minangka mahluk sosial, tapi sacara alamiah minangka mahluk politik, sakumaha geus dicaritakeun ku Aristoteles. Kusab kitu sangkan urang boga pamahaman anu cukup ngeunaan kumaha pituduh al-Qur'an dilaksanakeun dina kanyataan sajarah, sawadina nitenan kalawan gemet karir sajarah Nabi Muhammad boh dina mangsa Makkah (610-622 M), kitu deui mangsa Madinah (622-632 M). Tina al-Qur'an urang bisa nengetan yen periode ahir ngan mangrupa terusan jeung pamekaran tina periode awal. Lamun katangen aya perbedaan, utamana tina kanyataan yen Nabi henteu kagungan kakawasaan politik pikeun nyokong misi kanabianana dina mangsa Makkah, sawatara di Madinah anjeunna minangka “kapala politik-agama” saeutik oge henteu kungsi ngumumkeun sabage panguasa. Posisi Nabi nu sabenerna sakumaha nu kaungel dina al-Qur'an nyaeta : “Sabenerna Allah parantos maparin karunia ka jalma mukmin ku jalan ngangkat diantara maranehna hiji Rasul anu macakeun ayat-ayat-Na ka maranehna, nyucikeun maranehna, sarta mere pangajaran ngeunaan Kitab Suci jeung kawijakan, sedengkeun samemehna maranehna aya dina kapoekan anu nyata (III:164).” Posisina minangka Rasul Allah henteu robah dugi ka pupusna taun 632 M. “Muhammad ngan saukur Rasul,” nurutkeun al-Qur'an (surah Ali Imran: 144).
Naon anu disebutkeun di luhur sugan mere gambaran saeutik ngeunaan hubungan anu sabenerna antara kanabian Muhammad jeung masalah politik. Beda jeung kalungguhan Nabi Daud anu dina waktu sarua boga fungsi sabage raja, sedengkeun Nabi Muhammad sakumaha anu disebut dihareup henteu kungsi ngaku sabage panguasa komo deui jadi raja. Dina hubungan ieu, pamadegan Ibn Taimiyah bisa leuwih ngajentrekeun masalah kalungguhan Nabi Muhammad dina hubunganana jeung kakawasaan. Sanggeus mere komentar ngeunaan ayat al-Qur'an anu hartina: "Sabenerna Kami geus ngutus Rasul-Rasul anu dibarengan ku wahyu, Kitab jeung tinimbangan, sangkan manusa milampah kaadilan, sarta Kami turunkeun beusi, anu kuat tur hebat sarta mangpaatna pikeun manusa, jeung sangkan Allah uninga saha anu nulung-Na jeung (nulung) Rasulna, anu ghaib (ti maranehna) (LVII:25),” Ibn Taimiyah negeskeun yen agama anu bener wajib boga buku pituduh jeung pedang.
Palebah dieu Ibn Taimiyah nekenkeun yen kakawasaan politik anu make simbol pedang mangrupa hiji hal anu esensial tur mutlak pikeun agama, tapi kakawasaan mah lain agama. Dina harti sejen politik atawa nagara ngan sakadar alat pikeun agama, lain ekstensi ti agama. Karir Nabi nguatkeun ieu tesis. Ku kituna pernyataan umum nu sok kadenge yen Islam teh agama jeung nagara geus nyimpang tina hakekat sabenerna posisi kanabian Muhammad. Malahan istilah daulah nu hartina Islam teh dien (Agama) jeung daulah (staat= nagara) henteu kaungel dina al-Qur'an. Istilah daulah (al-Qur'an LIX:7) memang aya, tapi henteu ngandung makna nagara, ieu istilah dipake sacara figuratif keur ngalukiskeun bagilirna kakayaan.
Sairing jeung waktu, ieu makna harfiah geus robah jadi nerangkeun kakawasaan politik, lantaran kakawasaan salawasna pindah-pindah. Lamun ngan sakadar wangenan jigana pamahaman Muhammad Abduh ngeunaan Islam leuwih deukeut ka al-Qur'an waktu manehna nyebutkeun yen Islam nyaeta agama jeung hukum syari'ah, asal ieu hukum salawasna bisa dititenan, diomean, jrrd, di handapeun panangtayungan ajaran etik al-Qur'an. Panalungtikan jeung ngarumuskeun deui sacara kritis mutlak diperlukeun lantaran leuwih ti 95 persen eusi syari'ah mangrupa hasil rumusan manusiawi ngaliwatan ijtihad alatan nyumponan pameredih zaman. Atawa nurutkeun panitenan Iqbal: ... the entire fabric of Islamic law...is really judge-made law, so that the lawyer performs the lagislative function in the muslim constitution. (...sakabeh pabrik hukum Islam ... sabenerna mah yurisprudensi, kukituna ahli hukum ngalaksanakeun fungsi legislatif dina konstitusi Islam).
Al-Quran Pituduh nu Etis
Diskusi di luhur geus netelakeun yen dina Islam, nagara teh taya lian ti hiji alat anu diperlukeun ku agama. Tapi nurutkeun teori-teori politik klasik atawa moderen, konsep nagara mangrupa inti filsafat politik Islam. Ana kitu, kunaon al-Qur'an henteu ngabahas ngeunaan pasualan anu penting kieu? Misilna, urang moal manggihan konsep ngeunaan nagara boh diwincik atawa henteu dina al-Qur'an. Cek pamikiran sejen, al-Qur'an henteu mere gambaran pasti ngeunaan pola kanagaraan anu bakal jadi panutan umat. Ieu alesan henteu hese diteangan. Kahiji, al-Qur'an dina prinsipna jadi pituduh etik pikeun manusa, lain kitab elmu politik. Kadua, geus jadi kanyataan yen institusi-institusi sosio-politik jeung organisasi manusa mindeng robah ti waktu ka waktu. Atawa mun cek basa sejen mah cicingna al-Qur'an dina ieu masalah hartina mere jaminan anu esensial jeung ngahaja pikeun nembongkeun kakakuanana hukum dan sosial. Tujuan utamana sangkan ajen-inajen jeung parentah etisna tetep dijungjung sarta ngabeungkeut kagiatan sosio-politik umat. Ajen-inajen ieu aya pakaitna sacara organik jeung prinsip kaadilan, persamaan, jeung kamerdikaan anu nempatan posisi sentral dina ajaran moral al-Qur'an. Tina ieu perspektif, hiji nagara bisa disebut mibanda corak Islam lamun kaadilan jeung anu sejen-sejenna bener-bener kawujudkeun dina kahirupan rahayat.
Pikeun nanjeurkeun kaadilan jeung miara perdameyan jeung katartiban, Islam merlukeun organisasi politik. Tapi ieu organisasi lain ekstensi ti Islam. Tapi mangrupa mesin kakawasaan anu efektif ku lantaran kitu perlu pisan jeung teu meunang henteu. “Lamun al-Qur'an ngan nyaritakeun ngeunaan puasa dina hiji segmen,” Rahman nyimpulkeun, “ampir sapertiluna tina eusi al-Qur'an diabdikeun pikeun bangunan hiji mesin kakawasaan geusan nangtayungan kapentingan jeung teritorial ummat Islam...” Sedengkeun prosedur jeung metoda pengorganisasian kakawasaan jeung gunana sacara efektif wijak tur wajar, al-Qur'an nawarkeun prinsip syura anu hanjakal pisan henteu mekar kalawan pinuh harti dina sajarah Islam sanggeus satengah abad kahiji, ku alatan saingan dinasti jeung mumusuhan diantara panguasa, raja jeung para sultan di daerah kakawasan Islam.
Prinsip kaadilan sarta hubunganana jeung gagasan umum ngeunaan ngawangun dunya tur nyegah korupsi diparentahkeun kalawan tegas dina al-Qur'an. Ieu prinsip perlu dijentrekeun kalawan eces. Ngalaksanakeun jeung miara kaadilan di dunya mangrupa prasarat pikeun kabagjaan manusa. Ku kituna gagasan ngeunaan kaadilan kuat pisan dina al-Qur'an, sarta panitenan ieu Kitab Suci ka manusa jeung masarakat jero pisan. Panulis-panulis moderen boh muslim atawa non-muslim sadar kana ieu pasualan.
“Kaadilan aya sumberna jeung dibenerkeun dina parentah Pangeran,” cek Erwin I.J. Rosenthal. Mahmoud Syaltout negeskeun yen kaadilan mangrupa bagian anu penting pisan dina sistem anu orientasina ka Pangeran. “Kaadilan nyaeta sistem Pangeran jeung syari'ahna.” Kusab kitu pikeun ngawujudkeun sarta ngalaksanakeun cita-cita kaadilan di dunya, Allah geus ngutus para Rasul-Na ka umat manusa.
Diserat Ku: Hj.Imas Kurniasih, M.Ag-MG


c: text/html

text:
HSDPA
HSDPA (singketan tina kecap-kecap basa Inggris High-Speed Downlink Packet Access ngarupakeun salasahiji protokol telepon mobil anu tempo-tempo disebut teknologi 3,5G. Teknologi ieu dimekarkeun tina WCDMA. HSDPA nawarkeun data tampung (kapasitas) data anu leuwih gede (nepi ka 14,4 Mbit/detik pikeun down link).
Tempo ogé[édit | édit sumber]
Tumbu kaluar[édit | édit sumber]
- HSDPA Overview and tutorials
- HSDPA Agilent Signaling Analyzer for HSDPA
- HSDPA Fact Sheet and Deployment List
- HSDPA overview
- HSDPA to Wi-Fi How-to The Yellow Subterfuge HSDPA Blog

robotstxt: allowed

filter: keep


text:
Release ieu asalna di bit kasep dina jadwal nu urang. Tapi geus peupeus catetan poé download single urang ku pameuntasan nu 500 tanda.
Release Ieu sanajan leutik di alam teu boga sababaraha tambahan nice.
Kahiji, basa standar nu disetél dina Transposh ayeuna overrides hiji nu diatur dina konstanta WP_LANG, ieu ngamungkinkeun hiji instalasi MU WordPress dimana unggal loka bisa junun dina basa nu béda dina backend nu. A pitur nu kuring dinikmati ku pamustunganana ngamungkinkeun nak mah boga blog pribadi sorangan dina basa manéhna bisa ngatur.
Urang tos nambahkeun hiji shortcode tp nu bisa nyandak ka output basa transposh kiwari, sanajan bisa jadi teu disada kawas loba, tambahan leutik ieu ngamungkinkeun mintonkeun gambar beda keur basa nu béda, Anjeun bisa maca ngeunaan eta ieuh.
Hiji Sajaba ti sababaraha konstanta di kode parser urang, ayeuna ngidinan coders (teu pamaké) pikeun ngarobah paripolah parser urang pikeun megatkeun frasa barang dina sakumpulan leuwih badag, tempo luhur parser.php urang pikeun dokuméntasi.
More robah jeung kutu nabrak di antarana:
- Iframes kaasup di jero kaca ayeuna bakal nyobian di antarana basa ditangtoskeun
- Maneuh kutu jeung ngagunakeun ngan =”jeung” parameter tina shortcode tp nu dijieun detections salah basa sumber salajengna di FITML
- Ditambah panarjamahan Jerman ku Jenny Beelens ti professionaltranslation.com
Rasakeun kanikmatan ieu versi, béjakeun ka babaturan eta, teu bisaeun musuh nanaon Anjeun, konsultasi jeung ahli hukum Anjeun upami Anjeun rék sarta ulah poho pentingna kulawarga Anjeun.
PS: Urang terang ngeunaan dijadwalkeun Google Translate API deprecation jeung plugin nu tetep tiasa dianggo, wincikan bakal uncovered di versi nu bakal datang.


text:
1Geus kitu, Jungjunan urang nujul murid-murid sejen tujuh puluh urang, diutus duaan-duaan; nya sina ngadatangan kota-kota jeung tempat-tempat lianna anu bakal disumpingan ku Anjeunna. 2Saur-Na, “Pibuateun teh lega, ari nu dibuat ngan saeutik. Perlu nyuhunkeun ka Anu kagunganana, supaya ngintun jelema-jelema keur ngagarapna. 3Bral didoakeun; sabab maraneh diutus ka ditu teh, lir domba anu dikeprik ka tengah ajag. 4Ulah mawa rajut duit atawa bekel, ulah mawa tarumpah, jeung sapanjang di jalan ulah uluksalam ka sasaha. 5Memeh asup ka imah batur, uluksalam heula: Sing wilujeng nu kagungan bumi! 6Upama uluksalam maraneh dijawab sapantesna, tandaning katarimaeun. Upama teu dipalire, teureuy deui bae eta uluksalam teh. 7Upama ditarima, pek nganjrek di dinya, susuguhna tarima, boh dahareun atawa inumeun; — sabab baranggawe teh, wajib meunang upah — jeung ulah pundah-pindah. 8Mun maraneh datang ka hiji kota sarta ditarima, susuguhna tarima. 9Mun aya anu garering cageurkeun, jeung bejakeun yen Karajaan Allah bakal tereh ngadeg di dinya. 10Tapi lamun eta kota embungeun nampa, papay jalan-jalan gedena bari cumeluk kieu: 11‘Sanajan lebuna pisan, kekebul ieu kota anu napel kana suku kuring, ayeuna dikebutkeun hareupeun panon aranjeun. Tapi ayeuna geura tengetkeun: Karajaan Allah tereh ngadeg!’ 12Cek Kami: Di mana cunduk waktuna, anu bakal karandapan ku nagara Sadumu, bakal leuwih enteng ti batan eta kota.” 13“Cilaka maneh tanah Korasin! Cilaka maneh tanah Betsaida! Sabab lamun heug mujijat-mujijat anu karandapan ku maraneh teh, karandapanana ku nagri Tirus jeung Sidon; ti bareto keneh oge, tangtu maranehna geus tarobat dibarung jeung prihatin. Za. 9:2-4* 14Engke dina poean nibankeun kaadilan, anu bakal karandapan ku Tirus jeung Sidon bakal leuwih enteng ti batan anu bakal karandapan ku maraneh. 15Oge maneh, tanah Kapernaum! Pangrasa teh bakal dijungjung tepi ka langit? Lain kitu: Maneh bakal tigeblus ka jero Karajaan almaot!” 16Geus kitu, Anjeunna sasauran ka murid-murid-Na, kieu, “Sing saha anu daek ngadenge ka maraneh, eta teh daek ngadenge ka Kami. Sing saha anu nampik ka maraneh, eta teh nampik ka Kami. Sing saha anu nampik ka Kami, eta teh nampik ka Allah anu ngutus Kami.” 17Murid-murid, anu tujuh puluh tea, geus baralik semu gumbira. “Jungjunan,” cek maranehna “setan-setan oge taluk ka abdi sadaya pedah nguping jenengan Jungjunan!” 18Saur Isa, “Ku Kami katenjo si Iblis ragrag lir kilat ti langit. 19Saenyana maraneh ku Kami geus dibekelan kawasa pikeun nincakan oray jeung kalajengking, nya kitu deui kakuatan pikeun ngalawan kakuatan musuh, nepi ka euweuh bahayana ka maraneh. 20Tapi bungah teh, ulah pedah roh-roh tea taraluk ka maraneh; kudu bungah teh ku sabab ngaran maraneh geus aya dina daptar di sawarga.” 21Saharita keneh, ku pangaruhna Ruh Allah, Isa ngaraos bingah sakalangkung; kedal lisan-Na kieu, “Hatur nuhun, nun Ama Jungjunanning bumi langit, wireh eta sadaya perkawis ku Ama dirasiahkeun ka nu palinter sareng terpelajar, nanging ku Ama dibukakeunana teh ka jalma-jalma leutik. Nuhun, nun Ama, wireh kagungan pangersa kitu. 22Sagala rupi perkawis ku kersa Ama parantos dipasrahkeun ka Jisim Abdi sareng moal aya anu terang ka Putra lintang ti Kangjeng Rama; moal aya nu terang ka Kangjeng Rama, lintang ti Putra sareng jalmi-jalmi anu ku Putra bade dipasihan terang.” 23Geus kitu, Anjeunna ngareret ka murid-murid, terus sasauran ka maranehna, saur-Na, “Kacida bagjana panon anu bisa nenjo anu katenjo ku maraneh teh. 24Sabab saenyana, cek Kami: Loba nabi-nabi jeung raja-raja anu harayang nenjo ka eta anu katenjo ku maraneh teh, tapi teu aya nu pareng. Oge loba anu harayang ngadenge anu kadarenge ku maraneh teh, tapi taya nu diparengkeun.” 25Hiji mangsa, aya hiji ahli Kitab arek ngadoja ka Isa, pokna, “Kudu kumaha ieu simkuring, supaya tinemu sareng hirup anu langgeng?” 26Waler-Na, “Kumaha cek pangajaran Toret? Naon anu kabaca?” 27Walonna, “Kudu wedi asih ka Pangeran Allah nu disembah ku maneh, ku hate, ku jiwa, ku akal budi, sakuat tanaga. Jeung: Kudu nyaah ka batur sing cara ka awak sorangan.” 28Saur Isa, “Bener kitu. Pek lakonan, tangtu tinemu jeung hirup.” 29Tapi eta ahli Kitab teh hayang bener sorangan, pok deui ngadoja, “Saha sasamaning hirup simkuring teh?” 30Waler Isa, “Aya anu nyaba, mudun ti Yerusalem ka Yeriko. Manehna dipegat ku begal. Tuluy babawaanana dirampog jeung awakna dipahala; sanggeus kitu, lur bae manehna ditinggalkeun satengah paeh. 31Kabeneran aya imam ngaliwat ka dinya, korban rampog katenjoeun, tapi manehna teh anggur nguriling jalanna. 32Lar deui saurang, kaom Lewi; barang nenjoeun ka eta korban, oge nguriling kawas nu tadi. 33Ti dinya, jol urang Samaria eukeur nyaba, ngaliwat ka dinya. Barang ret ka nu cilaka, hatena ngaleketey awahing ku karunyaeun. 34Geuwat diboro, raheutna dibeberan, terus dikucuran ku minyak jeung ci anggur. Geus kitu, diunggahkeun kana kalde tungganganana, terus dibawa ka hiji panginepan sarta dirawatan. 35Isukna, manehna mikeun duit ka nu boga panginepan, bari omongna, ‘Pangrawatankeun. Ieu keur ongkosna. Bisi kurang, engke bae digantian bari balik.’ 36Cik, di antara eta nu tiluan, saha sasamaning manusa eta korban rampog teh?” 37Jawabna, “Anu nembongkeun karunya ka manehna.” Saur Isa, “Bener, pek turutan!” 38Di satengahing perjalanan, Isa samurid-murid anjog ka hiji desa, ditampi ku hiji wanita ngaran Marta. 39Marta boga dulur hiji, ngaranna Maryam. Maryam gek diuk, emok deukeut kana sampean Jungjunan, ngabandungan cariosana-Na. 40Ari Marta pakpikpek sasadiaan. Geus kitu, Marta unjukan ka Anjeunna, pokna, “Jungjunan, bade diantep bae eta pun dulur ngeunah-ngeunah, ari abdi repot sosoranganan ngalalayanan? Piwarang mantuan atuh!” 41Tapi ku Jungjunan diwaler, “Marta, Marta! Teu kudu salempang bari ngarerepot maneh sagala rupa. 42Ieu nu perlu teh, turutan: Maryam mah geus milih anu utama, tur moal ucul deui ti dirina.”
Copyright
Learn More


text:
Rabu, 15 Juli 2009
Si Jalak Harupat
Si Jalak Harupat Tumbal Kamerdekaan
Nurutkeun saujaring carita, sababaraha poe sabada proklamasi, Oto Iskandar Di Nata kantos sasauran kieu "Upama Indonesia Merdeka meunang ditebus ku hiji anak Indonesia, kuring geus nyadiakeun diri jadi kandidat munggaran pikeun eta pangorbanan!", naha ieu teh tekad pangabdian patriot bangsa atawa ucapan hiji anak manusa kana nasibna nu bakal tumiba?
Prof. Taufik nyutat pamendak Bung Karno presiden munggaran RI, anu nyebatkeun, Revolusi teh boga logika sorangan, malah boga sopan santun sorangan. Revolusi mah henteu wawuheun kana kecap nganuhunkeun, teu wanoheun kana mulang tarima. Revolusi bisa "ngamangsa anak-anakna" oge durhaka ka indungna.
Dina mangsa awal revolusi, panyeluk "bersiap" ngandung sarewu ma'na kakerasan. Oto Iskandar Di Nata numutkeun Prof. Taufik saterusna, lain angka, tapi anjeunna teh salahsaurang pamaen utama babak klimaks teater kahirupan bangsa, dina waktu revolusi nasional geus henteu bisa balik deui ka tempat asal. Beuki deukeut eta teater ngahontal klimaksna, beuki intens peranan anu dilalakonkeunana.
Dina detik-detik "jangji kamerdekaan" diucapkeun ku pamarentahan tentara pendudukan Jepang, R. Oto Iskandar di Nata geus ngiring dina rupa-rupa upaya nataharkeun kamerdekaan bangsa. Anjeunna diangkat jadi salah saurang anggota Badan Penyelidik Usaha-usaha Persiapan Kemerdekaan Indonesia (BPUPKI), anggota Komisi UUD nu diketuaan ku Sukarno, anjeunna oge ngiring kana proses nyusun UUD 1945. Waktu BPUPKI dibubarkeun, anjeunna dipilih jadi Panitiya Persiapan Kemerdekaan Indonesia (PPKI).
Tapi PPKI numutkeun Prof. Taufik Abdullah henteu kaburu nataharkeun kamerdekaan, ngan kaburu ngabewarakeun kamerdekaan jeung natahareun pamarentahan hiji nagara nasional. Tah, dina poe-poe anu kacida rengkengna, dina waktu para anggota PPKI dipentes kudu nangtukeun Presiden jeung Wakil Presiden. Soanten Pa Oto meupeus kasimpean, tanpa ragu- ragu anjeunna nyalonkeun Ir.Sukarno jeung Hatta. Tanpa ragu-ragu, PPKI oge narimana ku sora anu gembleng. Tepi ka ahirna Bung Karno kaselir jadi presiden RI anu munggaran, kitu deui Bung Hatta jadi Wapres anu munggaran di ieu republik.
Heuleut sababaraha minggu ti harita, Oto Iskandar di Nata geus naratas ngadegna Badan Keamanan Rakyat (BKR), nu mangrupa cikal-bakal TNI, teu kungsi lami anjeunna dijungjung lungguh jadi Mentri Negara RI.
Sajeroning kitu, Jepang nu eleh perang ngunek-ngunek keneh, ngabahayakeun. Kitu deui musuh anyar, tentara Sekutu nu diluluguan ku Inggris, jadi ancaman. Walanda di dieu ngabonceng. Harita aparatur nagara tacan ajeg, atuh datangna Sekutu/Walanda teh nimbulkeun bancang pakewuh. Dina kaayaan anu kusut tur kucrut saperti kitu, sanajan sumanget kamerdekaan bisa keneh dikadalian, Oto Iskandar di Nata ngereles ical teuing ka mana turta henteu kantos mulih deui tug tepi ka kiwari. Lain ngantunkeun para putra anu asuheun keneh sareng kulawargana wungkul, Oto Iskandar di Nata oge ngantunkeun bangsana anu kudu terus berjuang nyorang lalampahan panjang geusan ngahontal kamerdekaan jeung hak-hakna.
Tapi anjeunna lain hiji angka tina jumlah maranehanana anu dimangsa ku revolusi. Anjeunna teh pribadi anu sawadina dipieling jeung dipatri dina ingetan, anjeunna teh conto tina tranformasi perjuangan bangsa. Tina guru jadi pejuang pulitik, tina insan anu ngagem garis pulitik kooperator, jadi tokoh revolusioner. Tina inohong nu gerak dina suasana kadaerahan jadi hiji nasionalis anu kentel. Kitu Prof. Taufik Abdullah mairan biografi Si Jalak Harupat Oto Iskandar di Nata nu disusun ku Dr. Nina Herlina Lubis M.S.
Ti Boedi Oetomo ka Paguyuban Pasundan
Saperti anu geus pada terang, jaman sakola keneh di HKS (Hoogere Kwekkschool) di Purworejo Jawa Tengah, taun 1917-1920 , R. Oto Iskandar di Nata geus kasengsrem ku dunya pulitik. Di Purworejo ngawalan kokojayan di dunya pulitik teh. R. Oto lebet organisasi Budi Oetomo. Sabada ngawulang oge teras aktip di Boedi Oetomo. Boh jaman janten Bapa Guru di HIS (Hollandsch Inlandsche School) Banjarnegara Jateng (1920-1921), boh jaman ngawulang di HIS Negri Pakalongan (1924-1928). Taun 1921-11924 kantos ngawulang di HIS bersubsidi di Bandung.
Malah kantos kaselir janten wakil ketua Boedi Oetomo cabang Bandung. Sabada dialihkeun deui ka Pakalongan, R. Oto dipercanten jadi wakil ketua ngarangkep Komisaris Pangurus Besar Boedi Oetomo. Tepi ka ahirna dipercanten jadi anggota Dewan Kota Pakalongan ngawakilan Boedi Oetomo. Saperti anu dingkabkeun ku Dr. Nina Lubis, nya di dieu Oto Iskandar di Nata langkung laluasa ngiprah geusan ngabela bebeneran jeung merjuangkeun hak rayat leutik. Tapi kulantaran soantenna harus teuing, jadi dianggap ngabaribinan pamarentah kolonial Walanda mangsa harita. Oto sapara kanca, diantarana Darmosoegito jeung Kartosoebroto katut Fadhool ti Partey Syarikat Islam, diasupkeun kana daptar hitam pamarentah kolonial Hindia Walanda.
Atuh puguh, saban-saban aya kajadian karusuhan atawa naon wae anu dianggap baha ka pamarentah Walanda, anu dituding jadi ulon-ulonna teh, pasti Oto Iskandar di Nata sapara kanca. Upama ngayakeun ririungan sanajan lain nyaritakeun pulitik, pasti diintip-intip ku PID (Politieke Inlichtingen Dienst). Lila-lila mah eta pulisi tukang ngintip arasup ka jero rohangan milu ngariung. Eh...ahirna maranehna kasengsremeun, arasup jadi anggota Boedi Oetomo. Jadi nyahoeun peresis, anu dicaritakeun jeung disawalakeun di Boedi Oetomo mah kapentingan masarakat, lain kapentingan pribadi.
Jaman jadi anggota Dewan Kota di Pakalongan R. Oto ngabongkar kasus Bendungan Kemuning, tepi ka rayat bisa disalametkeun tina panipuan pangusaha Walanda. Tapi balukarna, Residen Pakalongan bendu, Oto diasupkeun kana daptar hitam tur diancam hukuman buang. Tapi da teu gimireun ieuh. Konflik jeung Residen teu papanjangan sabab Sang Residen kaburu dipindahkeun. Jenengan Oto Iskandar di Nata jadi leuwih sohor. Ari pangaresepna, kana olahraga maenbal. R. Oto dilkenal pamaen galandang tengah nu tanggoh kulantaran kitu jadi seueur sobat katut kanca mitrana nu disambungkeun di lapang maenbal. Diantarana sobatna teh Kepala Penjara Pakalongan. Kasempetan hade ieu dimangpaatkeun kanggo ngahatean Bapa Kapala Panjara supaya para narapidana dialajar nulis maca. Tetela ditarima. Di Pakalongan R. Oto ngadegkeun Sakola Kartini.
Pamarentah Walanda jadi ngarasa hariwang nyaksian tindak tanduk R. Oto sadidintenna. Popularitasna di masarakat dianggap ngabahayakeun, tepi ka ahirna R. Oto Iskandar di Nata dialih tugaskeun ka Batavia (Jakarta) taun 1928, jadi guru HIS Muhammadiyah bersubsidi. Karirna di Boedi Oetomo lekasan tepi ka dieu, dipungkas di Pakalongan.
Juli 1928 R. Oto Iskandar di Nata ngawitan lebet ka Paguyuban Pasundan Cabang Batavia, langsung dipercanten jadi Sekrtaris Pengurus Besar. Dina kongres Paguyuban Pasundan di Bandung taun 1929 dipilih jadi Ketua PB. Paguyuban Pasundan, tepi ka taun 1942. Ti taun eta keneh Paguyuban Pasundan sacara formal dibubarkeun ku Tentara Jepang.
Dina jaman kapamingpinan R. Oto Iskandar di Nata, Paguyuban Pasundan ngalaman melesat maju, dina sagala rupa widang garapan. Widang pulitik, sosial, ekonomi, wanita, kepemudaan. Sanajan basisna masarakat Sunda, tapi dongkangan perjuanganana mah nasional. Jadi, henteu salah upama dikategorikeun pergerakan etnonasionalis teh.
Dina mangsa kapamingpinan R. Oto Iskandar di Nata, garis perjuangan kooperatip dipetakeun ku Paguyuban Pasundan. Pangna milih garis perjuangan kooperatip, numutkeun R. Oto, lantaran bangsa pribumi mangsa harita tacan boga sarat-sarat keur hiji perjuangan non-kooperasi. Ari eta sarat-saratna teh, kudu boga kakuatan batin jeung uteuk, kakuatan duit, jeung rasa solidaritas. Sikep kooperatip teh, jalan atawa cara perjuangan lain tujuan perjuangan, saur R. Oto Isandar di Nata.
Kiprah Paguyuban Pasundan anu paling utama tur diutamakeun jaman Oto Iskandar di Nata, upaya ningkatkeun kecerdasan bangsa pribumi. Atuh dugdeg diadegkeun sakola-sakola keur pribumi. Sajaba ti pendidikan, Pa Oto jeung Paguyuban Pasundan harita, metakeun upaya ngarehabilitasi para manten tahanan, mere bantuan hukum, ngahimpun dana keur beasiswa, dana keur mantuan korban musibah jeung mere penerangan umum. Hiji-hijina jalan keur ngalawan penjajah numutkeun Pa Oto, ku cara ningkatkeun sumber daya manusa (SDM), liwat pendidikan.
Ti taun ka taun jumlah sakola anu diadegkeun ku Paguyuban Pasundan nambahan terus, leuwih-leuwih sabada eta organisasi dipingpin ku R. Oto Iskandar di Nata. Nyebar di sakuliah tatar Sunda. Nu dibere pancen ngurus sakola- sakola, di tingkat pusat diadegkeun Bale Pamulangan Pasundan. Dipatotoskeun terus diputuskeun dina Kongres Paguyuban Pasundan di Bogor taun 1931. Mimitina mah pusatna di Tasikmalaya, tapi saterusna dipindahkeun ka Bandung. Nu munggaran mingpin BPP, Ahmad Atmadja. Ti saprak ngadeg BPP, sakola-sakola Pasundan beuki nyebar jumlahna beuki loba, kitu deui guru jeung murid-muridna beuki nambahan.
Hasil perjuangan R. Oto Iskandar di Nata dina widang pendidikan pantes dipikareueus. Tepi ka ayeuna anu kabandungan beuki mekar teh widang pendidikan pisan, malah tepi ka perguruan tinggina, Universitas Pasundan kaasup perguruan tinggi nu cukup maju tur moyan di Jawa Barat.
Dina widang ekonomi, Paguyuban Pasundan dina kongresna anu ka 19 di Tasikmalaya taun 1934, geus mampuh ngadegkeun Centrale Bank Pasundan, dina wangunan NV. anu dipingpin ku Iyos Wiriiaatmadja. Pusatna di Jakarta, di daerah ngadeg cabang-cabang. Ti mangsa ka mangsa ieu bank maju terus. R. Oto Iskandar di Nata teh acining pamingpin pulitik, tapi kagungan jiwa wiraswasta, ku kituna perhatianana kana Koperasi oge ageung.
Kulantaran kitu kahirupan perkoperasian di lingkungan Paguyuban Pasundan oge mekar tur maju. Di saban cabang ngadeg koperasi tur maraju, kabeh disebutna Koperasi Pasundan. Gerakna dina widang keuangan, perdagangan, aya oge anu husus we nyadiakeun paparabotan tatanen, keur para patani. Garapan widang ekonomi sejenna anu kaasup nonjol, Lumbung Padi (Leuit Pare). Nu nalingakeunana Puseur Lumbung Pasundan. Kulantaran widang ekonomi beuki maju tur mekar, R. Oto sareng para pangurus Paguyuban Pasundan anu sejenna ngaraos peryogi ngadegkeun pingpinan pusat badan-badan nu ngageroh widang ekonomi.
Dina Kongres Paguyuban Pasundan ka 23 di Sukabumi ahirna dipatotoskeun terus diputus ngadegkeun badan di tingkat pusat nu pancenna ngageroh widang ekonomi. Eta badan disebutna Bale Ekonomi Pasundan. Aturan- aturanna oge diwincik.Ti saprak ngadeg tepi ka taun 1942 Bale Pasundan dipingpin ku Raden Soedarma Soeradiredja, anu ngarangkep jadi Wakil Ketua PB. Paguyuban Pasundan jeung Direktur Centrale Bank Pasundan.
Kana peranan kaum wanoja, R. Oto Iskandar di Nata teu lali, dina kapamingpinanana, diadegkeun pakumpulan wanoja Pasundan anu saterusna disebut Pasundan Istri (PASI). Sajaba ti kitu, ka para nonoman harepan bangsa ageung pisan kamelangna. Desember 1934 ngadeg YOP (Jeugd Organisatie Pasoendan) ketuana anu munggaran R. Adil Poeradiredja. Dina kongresna anu munggaran taun 1935 panjangna JOP ganti jadi "Jasana Obor Pasundan".
Waktu suhu pulitik karasa beuki panas mapag Perang Pasipik, Pa Kendo (Soekanda Bratamanggala), usul supaya diadegkeun hiji badan anu disebut "JOP Brigade" pikeun ngungkulan kajadian-kajadian anu henteu dipikahayang. Diantarana nu ngarojong teh Jendral AH. Nasution. Rerencepan Pa Nas mantuan ngalatih baris berbaris ka anggota JOP Brigade tepi ka waktu katohyan anjeunna ditegor ku Direktur Akademi Militer harita Letkol Altena.
Debat Sengit Di Volksraad
15 Juni 1931, R. Oto Iskandar di Nata janten anggota Volkstraad wakil ti Paguyuban Pasundan. Tilu entragan ngalalakon di Dewan Rayat anu mashur teh, 1931-1934, 1935-1938, 1939-1942. R. Oto ngagabungna kana Fraksi Nasional anu diadegkeun ku Moch. Husni Thamrin, Ketua Perkumpulan Kaum Betawi. R. Oto Iskandar di Nata kantos janten pamingpinna sajaba ti Husni Thamrin, Soekarjo Wiryopranorto jeung R. Panji Soeroso katut anu sejen-sejenna. Dina sidang Volksraad antara 1931-1932 R. Oto kapalayna nyarios ku basa Malayu supaya kahartieun ku rayat nu teu bisa basa Walanda. Tapi Ketua Sidang keukeuh menta supaya nyarita ku Basa Walanda. Kapaksa R. Oto Iskandar di Nata tumut kana aturan.
Biantarana mashur teuneung ludeung, peureus ngiritik pamarentahan Hindia Walanda. Diantarana R. Oto ngeceskeun, ciri-ciri kebangkitan bangsa-bangsa nu dijajah katingal tina timbulna gerakan kamerdekaan di mana-mana, kaasup Indonesia. Taun 1931 Oto Iskandar di Nata ngadongsok supaya Indonesia gancang dibebaskeun ku pamarentah Hindia Walanda.
"Pasundan ngaku ayana hak tiap golongan rayat Indonesia pikeun leuwih ngawewegan kabangsaan jeung kabudayaanna masing-masing. Pasundan kacida panujuna kana wacana manunggalna bangsa Indonesia", kitu diantarana biantarana anu mashur di Volksraad. Dicutat ku Ketua Umum Paguyuban Pasundan kiwari Haji A.Syafei basa mieling tepung taun Paguyuban Pasundan anu ka 88 sawatara waktu ka tukang. Salah sahiji kagiatan milangkala anu ka 88, mitembeyan ngawangun prasasti "Indonesia Menggugat", numutkeun Haji Syafei, sawirahma antara perjuangan Bung Karno dina Indonesia Menggugat jeung perjuangan Paguyuban Pasundan dekadeu tilupuluhan teh. Malah R. Oto Iskandar di Nata dina biantarana di Volksraad taun 1923, tandes pisan ngeceskeun, pones Landraad Bandung nu dikuatan ku Raad van Justisi (Pangadilan Tinggi), ka Ir.Sukarno, Gatot Mangkupradja, Maskoen katut Soepriadinata samasakali henteu saluyu jeung rasa kaadilan bangsa Indonesia.
Dina enggoning ngiritik kawijakan-kawijakan pamarentah jajahan anu jauh tina wijaksana, R. Oto Iskandar di Nata soantenna leuwih harus, leuwih teuneung jeung ludeung adu renyom debat di Volksraad. Ngajejeleh jeung mentog pamarentah jajahan tanpa tedeng aling-aling.
Ngiritikna ka pamarentah jajahan nu tumali jeung pendidikan oge kacida peureusna."Pendidikan anu lumangsung ayeuna teh, ngan keur nataharkeun klerek pabrik jeung jurutulis. Para Pangrehpraja kalakuanana ngan saukur leletak, lantaran salah ngadidikna!", adu renyom anu sengit kajadian dina pamandangan umum anu panjang, hareupeun sidang Volksraad, dewan rayat jieunan pamarentah kolonial Walanda. Dumasar kana wawanenna enggoning ngiritik pamarentah jajahan anu dianggapna telenges, bengis, dolim bari tanpa tedeng aling-aling tur ninggang dina bener, R. Oto Iskandar di Nata dileler jujuluk "Si Jalak Harupat".
Ari jalak harupat, hayam jago anu kongkorongokna harus, kuku-kukuna sareukeut, mun diadukeun salawasna unggul. Jujuluk Si Jalak Harupat nurutkeun Dr.Nina,Lubis mah asalna ti Wirasenjaya, guru HIS Pasundan Cianjur, rakana Sutisna Senjaya, redaktur munggaran suratkabar Sunda Sipatahoenan.
Perjuangan Liwat Pers
Paguyuban Pasundan anu ti taun 1926 geus narima ideologi nasionalisme, milu ngagabung kana Indonesische Eenheids Committee (Komite Persatuan Indonesia). Dina wadah organisasi ieu ngagabung jeung Sarekat Islam, Muhammadiyah, jeung nu sejen-sejenna deui, sanajan henteu mampuh ngumpulkeun sakabeh organisasi anu aya.
Terus taun 1927, Paguyuban Pasundan oge ngagabung kana federasi partey- partey gagasan Ketua PNI Bung Karno nu disebut PPPKI (Permufakatan Perhimpunan-perhimpunan Politik Kebangsaan Indonesia. Paguyuban Pasundan ngutus tilu wakilna di PPPKI, R. Oto Koesoema Soebrata, Bakrie Soeraatmadja, Soetisna Sendjaya (Sutsen). Taun 1932 Oto Iskandar di Nata sareng Husni Thamrin ngagentos Latuharhary sareng Dr. Soetomo janten pangurus harian PPPKI. Taun 1939 organisasi-organisasi nasionalis ngadegkeun Gabungan Politik Indonesia (GAPI) anu tujuanna hayang ngadegkeun parlemen anu gembleng keur Indonesia. Pa Oto ngiring marajian lahirna GAPI ieu.
Pa Oto sareng mitra-mitra saperjuangan terus gerak geusan ngawujudkeun hiji parlemen partikulir keur ngimbangan Volksraad anu geus leungiteun kapercayaan. Taya kacape enggoning babalapan jeung waktu,m para tokoh pergerakan teh der ngayakeun kongres anu ahirna mupus Kongres Rayat Indonesia ganti ku Majelis Rakyat Indonesia. Pancenna jadi badan perwakilann rayat Indonesia. R.Oto ngiring di rengrengan pangurus.Ti harita aksi Indonesia Berparlemen nu diperjuangkeun ku GAPI diteruskeun ku Majelis Rakyat Indonesia. Tapi memeh prung padungdung, datang manten tentara pendudukan Jepang. Strategi naon deui anu ayeuna dipetakeun ku bebenteng Sunda ngigelan jaman Dai Nipong teh?
Ari Paguyuban Pasundan saenyana geus boga suratkabar Sipatahoenan nu diterbitkeun ku Paguyuban cabang Tasikmalaya taun 1923, pingpinan Redaksina Soetisna Sendjaya. Tadina medal saminggu sakali, tapi sabada dipingpin ku Bakrie Soeraatmadja mah jadi dua kali saminggu, ti taun 1930 redaksi dibantu ku Moch Koerdie. Taun 1931 nu ngageroh ieu suratkabar teh Pangurus Besar Paguyuban Pasundan. Medalna saban poe, jadi harian, ti Tasik dipindahkeun ka Bandung, kantorna nu mimiti di Kaca-kaca wetan, taun 33 pindah ka Banceuy tepi ka ahirna di Dalem Kaum ( ayeuna Dallas). Harita mah corongna Paguyuban Pasundan Sipatahoenan teh Ti Dalem Kaum pindah ka Jl.Sumatra.
Tapi Paguyuban oge kungsi nerbitkeun suratkabar basa Malayu Sepakat, Pemredna Ir.Oekar Bratakoesoemah, redaktur palaksanana Atje Bastaman. Tapi taun 1942 mah Sipatahoenan jeung Sepakat teh dibredel ku pamarentahan Jepang. Keur gagantina, Oto Iskandar di Nata sareng Moch.Koerdie bari ditalingakeun ku Jepang nerbitkeun suratkabar corong pamarentah Jepang, ngaranna ge "Tjahaya". Direkturna Pa Oto ku anjeun. Jadi media gabungan antara Sipatahoenan- Sepakat-Nicork Express jeung Sinar Pasundan. Aya saurang wartawan Jepang ditempatkeun di Tjahaya, teu beda ti bebegig, sabab teu ngartieun basa Indonesia.
Ngajelegur bom atum ngancurkeun Nagasaki Hirosima, Jepang eleh ku Sekutu. 17 Agustus 1945 Kamerdekaan Indonesia diproklamirkeun ku Sukarno- Hatta. Tjahaya ngamuat warta penting ieu dina berita utama.
Lalanang ti Bojongsoang
Dibabarkeun kaping 31 Maret 1897 di Desa Bojongsoang Kabupaten Bandung. Dipaparin jenengan Oto Iskandar di Nata. Putra Bapa Raden Haji Rachmat Adam sareng Ibu Raden Siti Hatidjah teh sadayana dalapan, Oto putra katilu.
Raden Haji Rachmat Adam anu memeh ibadah haji jenenganana Raden Natareja teh Lurah Desa Bojongsoang, Onderdistrik Buahbatu, Distrik Ujungberung Afdeeling / Kabupaten Bandung.
Diantawis rakana aya anu kantos jeneng Walikota Bandung, Raden Ating Atma di Nata. Di Bojongsoang tug tepi ka kiwari para kasepuhanana mah arapal peresis ka kulawarga Juragan Haji, ramana Pa Oto. Cindekna nu dikenal ku masarakat sajaba ti wedi asihna ka sasama, akur sauyunanana kulawarga Juragan Haji, eta kulawarga ti luhurna terahing ratu rembesing kusumah., tetesan andanawarih. Jadi, Oto lalanang ti Bojongsoang diasuh diageungkeun di tengah-tengah kulawarga menak Sunda. Nurutkeun Dr.Nina mah, upama terus dicrukcruk disusud ka luhurna, brasna teh teu ka mamana, nya langsung ka Sri Baduga Maharaja, luluhur Pajajaran anu kamashur.
Jaman sakola di HIS kelas tujuh Banjarnagara Jawa Tengah, Oto kapentang jamparing asih, asmara mekar di Jawa, dugi ka prukna pisan nikah sareng mojang geulis jenengan Raden Roro Soekirah, putra R. Martodiwiryo, asisten Wadana Banjarnagara. Lalanang ti Bojongsoang repok jodo sareng wanoja Banjarnagara. Gusti maparin sawelas calon generasi penerus, tujuh istri, opat pameget, cikalna nu sohor Sentot Iskandar di Nata, pejuang tan kenang pati.
Ditelasan Di Mauk?
Dina buku catetan Ibu Oto anu dicutat eusina ku Dr.Nina Lubis dieceskeun , Bapa teh angkatna ka Jakarta, sabada aya anu nelepun ti Jakarta. Kulantaran dua dinten dua wengi lebeng taya bejana, turta anu biasana nelepun ayeuna mah teu nelepun, enggal nelepun ka Jakarta, mapaykeun carogena, tapi taya anu terangeun.
Diserat dina catetan harian Ibu Soekirah " Bapa Diculik 31 Oktobver 1945" Harita Ibu nuju bobot, marurangkalih asuheun keneh pisan, ari Si cikal Sentot berjuang, Ibu Oto estuning katurug katutuh. Dugi ka brolna Si bungsu lahir masih juuh cisoca. Ibu Soekirah teu kendat emut kana kasauran carogena memeh angkat ka Jakarta, hal ieu nembe dibetuskeun ka putrana sababaraha dinten kana dintenan Ibu ngantunkeun. Numutkeun Ibu Oto, memeh angkat, Bapa kantos ngagerendeng, saurna teh " Bisa jadi Bapa teh moal mulang deui, atawa jadi korban!", kaayaan memang rengkeng, di buruan bumi Pa Oto sering katingal sajumlah pamuda tinggulandang nyurigakeun.
Ari numutkeun Pa Kendo mah, sadinten memeh ngantun Bandung ngabujeng ka Jakarta, Pa Oto kantos nepangan Pa Kendo Bratamanggala Komandan Front Bandung Utara di Lembang. Unjukan bade ka Jakarta, disaur ku Bung Karno saurna teh. Ku Pa Kendo dipuntangan sangkan ulah janten angkat, genting saurna teh. Taspi Pa Oto keukeuh angkat. Nya harita Pa Kendo mah tepang panungtung sareng Pa Oto teh. Hanjakalna, bade dikawal oge teu keresaeun saur Pa Kendo.
Plengles teu aya bejana. Bung Karno kantos marentah ka Mr.,Kasman supaya milarian R.Oto Iskandar di Nata, sabada Mentri Negara ngaleungit dua bulan lamina. Diungkabkeun ku Dr.Nina Lubis anu nyutat carita ti hiji sumber. Sukanda Bratamanggala, Komandan Front Bandung Utara teh kantos ditugaskeun ka Banten. Di Mauk, Pa Kendo nampi katerangan ti salahsaurang anggota Laskar. Pokna teh, R.,Oto jeung saurang tahanan sejenna kungsi dikerem di salahsahiji ruangan tahanan di Mauk. Saterusna R.Oto dibarawa ka basisir Mauk, di dieu ditelasan, layonna dipiceun ka laut. Anehna, layon teh teu daek wae tilelep atawa kabawa lambak jauh ka tengah, ieu mah ka sisi deui ka sisi deui kabawa ku lambak.
Dumasar kana ciri-ciri anu disebutkeun ku Si Laskar tea, dipastikeun, eta layon teh leres, layon Si Jalak Harupat, jawara pulitik, jadug pamuk ti tatar Sunda, R.Oto Iskandar di Nata. Kulantaran taun-taun harita, taun opatpuluhan katompernakeun ( 1949) masih keneh kaasup periodeu perjuangan, henteu kungsi aya beja, pamarentah nalungtik kajadian ditelasanana Pa Oto di basisir Mauk. Memang aya anu dijagragkeun ka mahkamah pangadilan, ngaranna Mudjitaba, pulisi anu dituding nelasan Pa Oto di basisir Mauk Tangerang. Mudjitaba dijagragkeun ka pangadilan sabada 14 taun Pa Oto diculik. Ceuk Mudjitaba mah aya anu nitah nelasan Pa Oto teh, duka saha-sahana mah. Kulantaran Pa Oto dituding arek masrahkeun kota Bandung ka Walanda, Laskar amarah, Pa Oto diculik dibarawa ka Mauk Tangerang, saterusna ditelasan di basisir Mauk. Layonna dialungkeun ka laut.
Jaksana harita teh Prof.Dr.Priyatna Rasyid, ari Hakim Ketuana Rafli Rasyad. Mudjitaba dipones 15 taun panjara. Ti saprak asup ka panjara taya bejana deui kumaha nasibna.
Poe naon tanggal sabaraha Pa Oto ditelasan weleh teu kapaluruh. Kulantaran kitu dina berita resmi dieceskeun, Oto Iskandar di Nata Mentri Negara Pertahanan RI, pupus 20 Desember 1945. Urang Sunda, diluluguan ku Paguyuban Pasundan ngan bisa nyandak sarat layon ti basisir Mauk anu saterusna dipendem di Pasir Pahlawan Lembang. Bandung......Pa Oto ngantunkeun wawangi arum, jenenganana dipatri dina tiap dada urang Sunda hususna anu luhur ngajenanana kana sajarah perjuangan bangsana.
[HRS, Saperti anu diungkabkeun ku DR. Nina Herlina Lubis jeung Paguyuban Pasundan].
1 komentar:


text:
Énklave
Énklave atanapi daérah kantong nyaéta nagara/bagian nagara nu dikurilingan ku wewengkon nagara lian.
Nagara énklave[édit | édit sumber]
Sababaraha énklave mangrupa nagara daulat nu sakabéh wewengkonna dikurilingan ku nagara lian, jadina teu bisa disebut éksklave. Ngan aya 3 nagara éksklave nyaéta:
- Républik San Marino, dikurilingan ku Italia
- Vatikan, dikurilingan ku kota Roma, Italia
- Karajaan Lésotho, dikurilingan ku Afrika Kidul.
Nagara basisir[édit | édit sumber]
Sababaraha énklave mangrupa nagara nu dikurilingan ku nagara lian, kajaba dina hiji bagian di mana nagara éta miboga aksés ka cai leupas (contona: laut) liwat basisir leutikna. Contona:
- Républik Gambia, dikurilingan ku Sénégal, miboga jalur basisir sapanjang 50 km ka Samudra Atlantik.
- Kasultanan Brunéi, dikurilingan ku Malaysia Wétan, miboga aksés ka Laut Cina Kidul.
- Kapangéranan Monako, dikurilingan ku Perancis, miboga aksés ka Laut Tengah.
Sanajan Portugal, Koréa Kidul, jeung Irlandia wawatesan jeung ukur hiji nagara, maranéhna miboga aksés ka cai internasional nu lumayan luas jadina teu bisa dilandi énklave.
Bagian basisir[édit | édit sumber]
Sababaraha wewengkon teu bisa didatangan ti nagarana iwal langkung cai internasional. Wewengkon-wewengkon ieu bisa dianggap salaku peupeusan nu kapisah (detached fragment) ti hiji nagara tinimbang disebut énklave, sabab wewewngkon-wewengkon éta teu bisa minuhan sarat nu ngaharuskeun wewengkonna katutup sakabéhna ku wewengkon nagaara lian. Contona:
- Kota Céuta jeung Mélilya, duannana piboga Spanyol, di basisir kalér Maroko.
- Gibraltar, jajahan Britania di basisir kidul Spanyol.
- Oecussi-Ambeno, bagian ti Timor Lésté nu aya di Timor Kulon, Indonésia, bisa diaksés langkung laut.
- Kabinda, wewengkon Angola nu dilingkung di antawis Républik Démokratik Kongo jeung Kongo.
- Kaliningrad, wewengkon Rusia nu aya antawis Polandia jeung Lituania. Saméméh Perang Dunya II, Kaliningrad mangrupa bagian ti propinsi Prusia Wétan, Jérman.
Tingali ogé[édit | édit sumber]
- Éksklave - wewengkon hiji nagara nu kapisah ti wewengkon utama nagara éta.


text:
Batubara
Batubara
Batubara nyaéta daglegan endapan senyawa organik karbonan anu ngawujud sacara alamiah tina sésa-sésa tutuwuhan.[1] Pertambangan batubara nyaéta pertambangan daglegan karbon anu aya dina jero bumi, kaasup bitumen padet, gambut, jeung batuan aspal.[1] Mineral jeung batubara salaku sumber daya alam anu teu bisa dianyarkeun mangrupa kakayaan nasional anu aya dina kakawasaan nagara pikeun sahadé-hadéna karaharjaan rahayat.[1]
Prosés ngawujudna batubara tina tutuwuhan ngaliwatan dua tahap,[2] :
- Tahap ngawangun gambut (péat) tina tutuwuhan sering disebut prosés péatification.[2]
- Tahap ngawangun batubara tina gambut, sering disebut prosés coalification.[2]
Tutuwuhan anu rungkad atawa paéh , umumna bakal buruk jeung ancur nepi ka sanggeus sababaraha waktu lilana teu katingali deui wangun aslina.[2] Dina enas-enasna mah prosés jadi burukna téh mangrupa oksidasi anu dilantarankeun ku ayana oksigén jeung aktivitas baktéri atawa jasad renik lianna.[2]
Matéri Pangwangun Batubara
Ampir kabéh matéri anu ngawangun batubara nyaéta tutuwuhan.[2]:
- Alga, ti jaman Pre-kambrium nepi ka Ordovisium kalawan sélna tunggal.  Endapan batubara tina ieu periodeu saeutik.[2]
- Silofita, ti jaman Silur nepi ka Devon Tengah, mangrupa rundayan tina alga.[2] Endapan batubara tina periodeu ieu saeutik.[2]
- Pteridofita, ti jaman Devon Luhur nepi ka Karbon Luhur.[2] Matéri utama anu ngawangun batubara saumur Karbon Luhur aya di Éropah jeung Amérika Kalér.[2] Pteridofita téh tutuwuhan tan kembang, tan siki.[2] Ngarundayna ku cara nyebarkeun spora, tur tumuwuh dina iklim haneut.[2]
- Gimnospermae, ti jaman Permian nepi ka Kapur Tengah.[2] Ieu tutuwuhan téh hétéroséksual, sikina dibungkus dina jero buah (saperti pineus) jeung ngandung kadar geutah (résin) anu loba.[2]
- Angiospermae, ti jaman Kapur Luhur nepi ka ayeuna.[2] Ieu mangrupa jenis tutuwuhan modéren, buahna nutupan siki, jalu jeung bikang aya dina hiji kembang, kadar geutahna kurang upama dibandingkeun jeung Gimnospermae, tur umumna kurang bisa diawétkeun.[2]
Rujukan
- ↑ a b c "Undang-undang Republik Indonesia Nomor 4 Tahun 2009 tentang Pertambangan Mineral Batubara" dina http://ptba.co.id/id/library/regulations, diaksés tanggal 1 Nopémber 2011
- ↑ a b c d e f g h i j k l m n o p q Probowati, Dyah. 2008. Batubara Potensi, Penambangan, dan Pemanfaatan. Klaten: Insen Sejati.


text:
Ku : MAMAT SASMITA
Bada lohor, Kang Sabri ngadon reureuh
di warung Aki Oléh. Genah nundutan
didinya mah. Ngilu nyempod dina gigireun tumpukan barabadan, bari nyarandé kana
tihang imah. Angin ngahiliwir neumbag kana awak, asa jadi dipépéndé. Panon
peureum hayam, mun kasaréan téh bisa nepi ka soré ngajéngjéhé di dinya mah.
Ragamang leungeunna kana korang nu
anyar dianyam, nu can dibébérés, nu masih kénéh cokrom ku bulu pangrautan.
Dialak-ilik. Kacida wewegna beunang nganyam Aki Oléh mah. Dialak-ilik deui. Koréjat
kang Sabri hudang, sok korang diteundeun kana urutna. Diéngké-éngké mah matak béakeun
waktu. Koréléng ka pipir warung, didinya aya sumur, wadah caina cukup ku émbér, tuluy wudu. Karasa cai
nyecep, ngabasuh kana beungeut, kana kulit leungeun, kana siku, kana suku, parat
kana tuur. Palebah tarang rada dicokcrokeun. Nyecep, asa parat kana tulang
sirah. Tunduh téh rada nyingray, geus keuna ku cai wudu mah. Tuluy asup ka
tajug ngadon solat lohor, teu lega tajug téh ukur dua méter ka dua méter, kitu
wé paranti nu lalar liwat mun rék solat.
Aki Oleh jeung pamajikanana, Nini
Jumsih, aki-aki jeung nini-nini, teuing sabaraha umurna, ngan sainget Kang
Sabri kacirina téh geus kitu, geus kolot ti bareto mula, tapi jagjag kénéh.
Sapopoéna, ngawarung sisi jalan, cenah mah ngawarungna téh ti keur ngora kénéh,
teu incah balilahan, didinya wé, malah jalan gé baheula mah masih jalan jajahan
kénéh, jalan paranti nu ka sawah, ka kebon. Ayeuna mah jalan téh geus ramé da
ngan éta jalan nu meulah lembur, nu brasna ka kota, ka pasar, ka masigit, ka
kaum, ka balé désa, ka kacamatan. Imahna jeung warung téh ngahiji
Kaasup pangkolotna Aki Oléh mah di
lembur éta téh, atuh kitu deui Nini Jumsih gé. Matak Aki Oléh mah apal pisan
kumaha kamekaran lemburna, jlug-jleg imah, pangeusi lembur nu beuki gegek, atuh
kitu deui kahirupan sapopoéna urang dinya. Geus genah hirup jaman ayeuna mah,
hayang kamamana gé babari tinggal niatna, haying nanaon gé babari tinggal boga
keur meulina, kitu omongan Aki Oléh. Da enya atuh kacida wekelna Aki Oléh mah,
geura boga tanah sisi jalan, tukangeun warungna, sanajan teu pati lega, unggal
waktu dipelakan sampeu, dipelakan cau, di pipir warungna rajeg tatangkalan, aya
rambutan, aya mangga, aya jéngkol, aya nangka. Deukeut sumur dipelakan ku séréh,
seureuh, léjét, ganyol, tangkal céngék ge aya, geus puguh bangsa jahé, cikur,
konéng mah aya, nu teu melak teh bawang beureum jeung bawang bodas. Majarkeun hésé
ngurusna jeung keun baé barang asakan teu maké bawang gé da moal matak weureu.
Sawah gé boga ari keur sapopoé mah, da ukur hirup duaan. Tampolanana barang dahar
téh cukup ku kulub sampeu atawa kulub cau atawa kulub ganyol gé geus seubeuh,
teu matak ngurangan tanaga.
Dadaganganana nu utama mah nyadiakeun
cai kopi. Harga ngajualna sarua jeung
harga sabungkus kopina nu sakali ninyuh. Kungsi aya nu nanyakeun naha teu rugi
ngajual sakitu? Padahal apan kudu mirun seuneu kudu nyadiakeun suluh, kudu
ngagolakeun cai. Ari jawabanana téh da seuneu mah teu kudu meuli, suluh mah
tina pangrautan jeung meunang ngaroroték pangpung, tanaga mah éta amalna, teu
kudu sagala diduitkeun, bisi leungiteun amanah. Teuing ka mana loyogna éta
omongan Aki Oléh téh.
Bérés solat, Kang Sabri diuk deui,
campego hareupeun Aki Oleh nu keur anteng ngaraut.
“Geuning birit korang téh carang aki”
cek Kang Sabri, bari leungeunna ngodongkang kana korang nu tadi diilikan.
“Hih apan kitu ti baheulana.” Jawab
Aki Oléh.
“Atuh dirobah wé ambéh mun ngawadahan
burayak teu moncor.”
Aki Oléh ngarérét ka Kang Sabri bari
ngomong “Ari barang gawé téh sagala rupa ge kudu apal prak-prakanana jeung kudu
apal pok-pokanana.”
“Na kumaha kitu aki?”
“Heu-euh ieu mah cék kolot, cék kolot
aki baheula, ti mimiti ngala awi, kudu apal kana mangsa ambéh awét kana
barangna, meulah awi kudu apal kana uratna, ngarautna kudu apal lilingeranana.
Ngaraut kudu nonggong kuya atawa ngabeuteung siraru, ambéh seseg anyamanana.”
Aki Oléh ngarandeg heula ngomongna, ngadon ngaregot cai kopi tina bekong. Kang
Sabri gé siga nu kabitaeun, tuluy ménta dipangninyuhkeun cai kopi ka Nini
Jumsih. Cai kopi dina gelas kaciri ngebul, nandakeun ditinyuh ku cai panas
ngagolak meunang nyiuk tina sééng luhureun hawu, lain ditinyuh ku cai baleuy.
“Ari pok-pokan, maksudna mah
saduk-saduk ménta ijin, da sahenteuna awi nu rék dituar téh tunggal mahluk pangéran
kénéh, kudu ngucap basmalah heula. Kitu deui dina niat rék nyieun hiji barang,
antara haté, ucap jeung lampah téh kudu saluyu, kudu sareundeuk saigel, ulah
pakia-kia. Korang téh wadah lauk, keur nu ngala lauk ti walungan, mun ditilik
kalawan telek apan siga dada, aya taktakna, aya beuheungna. Éta téh jadi
tangara mun ngaragap korang sarua jeung ngaragap angen sorangan. Mun lauk nu
beunang ku kecrik atawa ku useup anakna kénéh, bakal moncor tina birit korang,
ulah diala, lantaran pibakaleun jadi bibit, kitu deui mun teu asup kana
beuheung korang ulah diala lantaran bakal ngagedéan, bakal anakan, bakal
baranahan.”
Kang Sabri ukur unggut-unggutan.
“Éta téh kabéh gé siloka, yén urang
ulah hawek.” Kitu cék Aki Oléh, ditungtungan ku ngomong “Hampura aki nya, teu
niat nyanyahoanan, da bongan maké ditanya, jeung ongkoh deuih aki gé ukur béja
ti kolot baheula, kitu pok-pokanana.”
Kang Sabri masih kénéh ngahuleng, ras
kana dirina, mangkaning mun nguseup téh sok hayang sagala dirampid, mun wenang
mah haying sagala diala, rumasa teu ngarti kana siloka ti karuhun, padahal mamawa
korang téh meh unggal waktu, da resep pisan nguseup di walungan téh.
Kang Sabri méh-méhan poho, lantaran
ngulampreng ka warung Aki Oléh téh salian ti rék nginum cikopi jeung rék ngilu
solat di tajug, aya deui nu rék ditanyakeun ka Aki Oléh, ngan rada teu umum,
sok sieun disebut teu uyahan. Tungtungna ngarongkong kana ayakan, nu patumpang
tindih jeung korang.
“Ieu ki nu ngarautna kedah nonggong
kuya téh?”
Aki Oléh ngarérét kana ayakan nu keur
dicekel ku Kang Sabri “Enya, da nganyam ayakan mah kudu pisan ngarautna
nonggong kuya atawa ngabeuteung sirarau téh.”
Aki Oléh tuluy ngomong “Baheula mah
aya wanda lawon nu disebut kalangkang ayakan.”
“Lawon téh kaén ki?”
“Heu-euh kaén keur dijieun samping,
ayeuna mah rajeun disebut sarung poléng téa.”
Kang Sabri ngarigidig mawa ayakan ka
nu panas, nu kapentrang ku panon poé, sigana haying ningali kalangkang ayakan,
tuh geuning kalangkang ayakan téh teu béda ti bodas hideungna papan catur, Kang
Sabri inget kana papan catur nu geus kuleuheu di pangkalan ojég. Da enya ngan
ukur jadi tukang ojég nu bisa dilakukeun ku Kang Sabri keur ngabayuan kulawarga
sapopoé.
“Cék kolot baheula mah ayakan atawa
sair téh sarua jeung satungkebing jagat, geura sok tangkubkeun ayakanana, éta
téh sarua jeung nangkubna langit. Kolot baheula mah sok nyebut kosong jeung
eusi, dua papasangan nu salawasna aya dina hirup, aya senang aya susah, aya poék
aya caang, aya hadé aya goréng, diayakna hirup urang téh ku éta, ku hadé jeung
goréng, ku susah jeung senang. Sarung Poléng bodas hideung téh baheula mah sok
dipaké ku pandita, disebutna poléng puranteng.”
Kang Sabri ukur seuri maur ngadéngé
omongan Aki Oléh téh, teu nyangka ka dinya brasna. Ras kana dirina nu geus lila
jadi tukang ojég, nu karasa asa mindeng susahna tibatan manggih senangna.
Diayak antara susah jeung senang.
Beuki beurang mimiti jul-jol sasama
tukang ojég kitu deui nu baralik ti sawah atawa ti kebon, ngadon reureuh di dinya
jeung ngadon ngopi di warung Nini Jumsih.
Pamaksudan rék ngomong nu séjén ka
Aki Oléh téh teu betus, kaburu loba jelema, éra, sieun dikékéak, komo ku sasama
tukang ojég. Kang Sabri amitan ka Aki Oléh rék ka pangkalan ojég deui, sugan
bisa nambah rejeki poé ieu. Teu ngaleuleungit tadi isuk geus meunang dua rit
mawa nu rék nyaba, jeung nu rék ka pasar, nu rék nyaba mah méré ongkosna gé
rada onjoy, da bari ménta dido’akeun sangkan usahana mucekil di dayeuh, lumayan
keur ngabanjel dahar sakulawarga poé ieu. Motor Kang Sabri ngagerung dina jalan
balay nu renjul, bras ka jalan désa nu leuwih ruksak, komo mun usum hujan,
jalan téh nya leueur nya ledok, mun teu tapis ngamaénkeun setang motor téh
matak tikusruk, matak ngajurahroh. Hasil tatanén loba nu teu kaakut, sakalieun
aya treuk nu maksakeun téh, beu éta momotna sagala diakut, sagala ditumpuk,
matak paur nu ningali. Teuing iraha rék dioméanana jalan teh. Sigana mun jalan geus
dioméan mah kana motor gé ngageleser, moal matak olok ban. Ayeuna mah ban motor
teh teu kaur jagjag, kudu we bitu téa, kempés tea, geus puguh ari ban jero mah,
kapan ban luar gé matak téréh nyuriwidil da kahakan ku seuseukeut batu.
Ngahutang mah ngahutang, matak éra ka tukang béngkél, ari bocor ban jero bisa kénéh
ditambal ku sorangan, kitu ge mun aya kompana. Sabenerna aya jalan séjén nu
leuwih deukeut boh ka pasar boh ka kota téh ngan hanjakal sasak di Cikidang
geus ruksak. Ruksakna lain ngan ukur luhurna tapi jeung beusina, geus pinuh ku
karaha, tong boro diliwatan ku motor ku nu leumpang gé kudu pipilih, paur, oyéd
pisan.
“Heu-euh, meureun..!” Kang Sabri ujug-ujug ngomong kitu, padahal
apan keur tumpak motor, ngamaénkeun setang motor nyingkahan logak nu gudawang
di tengah jalan. Éta pédah pikiranana keur mapantes sikep Aki Oléh, lantaran
hirupna téh siga nu pasrah pisan, sadrah kana kadar. Meureun pédah geus kolot,
mun panon poé mah téréh surup. Sedengkeun
ari Kang Sabri masih ngora kénéh, budak dua, nu panggedéna kakara asup sakola
dasar, cék saréat mah panjang kénéh lalakon. Teu loba paménta ka nu keur kawasa
téh, pira gé hayang dioméan jalan jeung sasak Cikidang. Atuh da ayeuna mah kana
motor ojég téh babari pisan ruksak, ka béngkél mah mindeng pisan, geus puguh
ari ban bitu mah kalan-kalan sapoé téh noron. Kaayaan kitu téh kapan matak
pugag kana pagawéan. Komo deuih unggal isuk-isuk kudu wé nganteur anakna ka
sakola nu kakara asup sakola dasar, mangmeuntaskeun kana sasak reyod, teu téga
ari dileupas sina sorangan mah, paur tikoséwad dina sasakna. Mangkaning luhur,
di handapna, Cikidang caina nyéot, komo usum hujan mah nya leuleur nya caah.
Sabenerna hal jalan ruksak teh geus dimusawarahkeun ku warga kampung jeung Tua
Kampung, terus ditepikeun ka Lurah, sangkan ditepikeun ka Camat, satuluyna sangkan
ditepikeun ka Kepala Dinas, ka Bupati, ka Gubernur, ka Mentri , ka Presidén.
Engké kaputusanana balik deui, éta teh can tangtu disatujuan. Walah panjangna,
boa kaburu ganti nu jenengna gé.Beu, bati nyeri beuheung sosonggéteun
nungguanana gé. Kalan-kalan Kang Sabri
sok nalipak manéh, na kudu teuing mikiran nu kitu patut, tapi balik deui, mun
jalan alus, mun jambatan alus, meureun duit nu dipaké ka béngkél , duit nu
dipaké meuli ban, bisa dicéngcéléngankeun, keur jaga nyakolakeun anak.
Sanepina Kang Sabri ka pangkalan ojég,
sasama tukang ojég aya sababaraha urang, aya nu keur nundutan dina sasaungan,
aya deui nu keur maén catur tamba kesel. Kang Sabri gé ngilu ngiuhan dina
sasaungan.
“Giliran urang ayeuna téh nya?” omong
Kang Sabri.
“Enya” cék nu keur nundutan.
Sababaraha poé ti harita, Kang Sabri geus
andekak deui baé di warungna Nini Jumsih, ngadon ngopi jeung cacamuilan
ngadahar goréng sampeu, goréng hui jeung goréng cau. Gilig dina haténa aya nu rék
aya nu ditanyakeun téa ka Aki Oleh, keun baé disungseurikeun gé.
Mimitina mah ngadeukeutan Nini
Jumsih, api-api rék milu siduru, da enya masing geus rada beurang gé masih
karasa tiris, sigana geus rék asup kana usum halodo. Genah cingogo hareupeun
hawu mah, bari mantuan ngasur-ngasur suluh. Nini Jumsih keur nutu gaplék dina
jubleg, nutuna ge bari diuk wé dina jojodog. Sigana rék nyieun awug Nini Jumsih
téh.
“Nini, ari aki gaduheun jangjawokan
jampé hoyong ngimpi?” semu ngaharéwos nanya ka Nini Jumsih.
“Ngimpi naon ujang?”
“Hoyong ngimpi pendak sareng…..eh sanés
kitu, tapi itu ngimpi pendak sareng abdi !”
“Bogaeun wé meureun.”
Tayohna obrolan Kang Sabri jeung Nini
Jumsih téh kadéngéeun ku Aki Oléh, da béhna Aki Oléh némbal ti juru tepas imah paranti Aki Olé ngaraut awi, rada tarik.
“Lah boga jampé ti mana, mun dék gé
manéhna, nini..”
“Ih, ulah sok tadah tuduh ka batur,
pamali !” cék Nini Jumsih teu éléh tarik.
“Geuning baheula jaman keur ngora……..,” témbal
Aki Oléh deui, ngan teu kebat, teuing ku naon.
Ngadéngé kitu Nini Jumsih seuri
ngagikgik, bari leungeunna ngayak tipung gaplék ku kalo.
“Na kumaha kitu jaman nuju anom téh
nini,” cék Kang Sabri.
“Tanyakeun wé ka ditu!” cék Nini
Jumsih deui bari semu nunjuk ka tepas, ka Aki Oléh meureun maksudna mah.
Kang Sabri gé ka luar ti pawon,
ngadeukeutan ka Aki Oléh, teu poho bari mawa gelas cikopi.
Derekdek Aki Oléh ngadongéngkeun
jaman keur ngorana, jaman keur lalagasan, canah méh unggal peuting nu
kaimpikeun téh ukur Nini Jumsih, aya sangkaan dirina diomé atawa diparabun ku
Nini Jumsih. Kondéal aya kahayang sangkan sabalikna, sangkan Nini Jumsih nu ngimpi panggih jeung dirina,
terus tatanya ka nu leuwih kolot niatna mah ménta jampé sangkan nu di tuju
ngimpikeun dirina. Geus aya nu mere, tuluy dilakonan saratna, da kudu dibeuli
cenah, ti mimiti puasa tujuh peuting noron, bari diwiridkeun, poé ka tujuh kudu
ngeueum di leuwi sapeuting jeput. Atuh lamun rék dipetakeun éta jampé kudu
mandi heula di tujuh pancuran.
“Ku aki, kabéh papatah téh dilakonan,
teuing matih henteuna mah, ngan aki tambah monténg pikiran ka manéhna, najan
bukti apan kauntun tipung katambang béas, kalakonan ngahiji jeung manéhna,
meureun sabenerna mah papada bogoh wé.”
“Jadi kami téh dipélét nyah..?” kadéngé
Nini Jumsih ngagorowok ti pawon. Gororwokna Nini Jumsih teu diwaro ku Aki Oléh,
tonggoy we ngaraut awi bahan keur nganyam. Kang Sabri seuri ngahéhéh.
Kitu dongéng Aki Oléh téh,
ditungtungan ku ngomong “Ulah sok gindi pikir lalaki mah bisi katulah, maké
jeung hayang ngimpi jeung nu séjén sagala, anggur mah dimémén-mémén nu aya.”
“Heu-euh, lalaki teu uyahan nu ktu
patut mah, kudu karunya ka nu di imah.” Nini Jumsih ngagorowok deui ngéngklokan
omongan Aki Oléh. Kang Sabri api-api teu ngadéngé.
“Kumaha aki jampena teh?” Ngomong
kitu téh Kang Sabri bari ngadengo ka Aki Oléh
“Na urang mana jang, urang dieu?”
“Sanés urang dieu aki, urang dayeuh.”
“Uluh jauh geuning. Maksud ujang téh
kumaha kitu?”
“Muhun, manéhna téh sina ngimpi
nganjang ka dieu, sugan wé tos ngimpi mah hoyongeun ameng ka dieu.”
“Awéwé eta téh jang?”
“Sanés awéwé, lalaki!”
“Aeh, dulur ujang éta téh?”
“Sanés, tapi gegedén!”
“Na saha atuh, gegedén kumaha?”
“Bupati, bapa Bupati ki!”
Aki Oléh ngahuleng siga nu reuwas bari
neuteup semu molotot ka Kang Sabri. Kang Sabri ngebetem asa hanjakal kalepasan
ngomong. Celengkeung téh Nini Jumsih
ngomong ti pawon “Lahuta teuing, kahadé bisi jadi matak, ulah ngomé teu
pararuguh.”
Gorolang Kang Sabri ngomong,
majarkeun maksudna lain niat goréng ngan sina datang ka lembur téh ambéh sidik kana
kaayaan di pilemburan, ambéh jalan dioméan, ambéh sasak dioméan, ambéh
ngabangun puskesmas, supaya nu gering teu maot di jalan, ambéh barudak nu
sakola teu kakarayapan dina sasak butut. Kapan kitu jangjina waktu keur
kampanye.
“Aki, wios abdi teu dipasihan jampé
ngimpi gé, da aki mah tos kataékan ngawatek jampé ngimpi téh, ku aki wé atuh
dioména sangkan gegedén teh jol ka dieu.” Cek Kang Sabri bari ngodok dompétna,
ngaluarkeun sesebitan koran jeung selebaran waktu kampanye. “ Ieu aya namina,
yuswana, wetonna, alamatna, fotona sareng nami ibu ramana,” bari ngagolérkeun
sesebitan koran téa jeung selebaran kampanye nu aya data bapa Bupati, di hareupeun
Aki Oléh.
“Atuh diondang wé kadieu, meureun
bakal datang,” cek Nini Jumsih ti pawon.
“Lah diondang mah matak olok kéjo
nini, matak olok tuangeun kanggo susuguhna, da geuning nguping mah kedah
meuncit hayam, meuncit domba, kedah ngabedahkeun balong sagala. Karunya ka tua
kampung sok dagdag-dégdég, nu ripuh mah urang dieu kénéh. Sae ku cara lantip
nini.”
“Mun ka dieu téh ku nini rék
disuguhan awug,” cék Nini Jumsih.
“Atuda nu kitu mah jol téh tara
nyalira, kédah we dialeut-aleut, geura nu ngiringkeunana gé aya kana tilu
beusna, nyuguhan awugna gé kedah aya sapuluh nyiru mah,” témbal Kang Sabri.
Nini Jumsih teu ngomong deui, kitu deui Aki Oléh, teu ngomong sakemék, waktu Kang
Sabri amitan gé, Aki Oléh ukur ngajawab
“Heug.”
Isukna, isuk-isuk, masih rebun kénéh,
cireumis gé masih ngagaréndang kénéh. Aki Oléh masih ngaguher kénéh, da
peutingna guling gasahan teu daék saré. Nini Jumsih mah geus ngosrek sasapu di
buruan, nyapuan pangrautan, tuluy pangrautan mah dipisahkeun keur suluh. Dina
runtah nu disapukeun aya sesebitan koran jeung selebaran kampanye ti Kang Sabri,
ngumpul jeung tumpukan runtah, gur
diduruk, haseupna luak-léok kabawa angin, léosna kamana boa***
(Dimuat Tribun Jabar Salasa 27/8/2013, Rebo 28/8/2013,
Kemis 29/8/2013)


text:
Surah Al-jumu’ah (basa Arab:الجمعة) nyaéta surah ke-62 dina Al Qur'an. Surah ieu kagolongkeun surah Madaniyah anu diwangun ku 11 ayat. Dingaranan Al Jumu’ah anu hartina poé jumaah dicokot tina kecap Al Jumu’ah anu aya dina ayat ka-9 surat ieu.
Maksudna, lamun imam naék mimbar sarta muazzin geus azan dina poé jumaah, mangka kaum muslimin kudu geura nedunan panggero muazzin éta sarta ninggalkeun kabéh urusanana.
Tafsirna, panggero Alloh ka jalma-jalma nu ariman atawa umat Islam anu geus minuhan sarat-sarat minangka mukallaf pikeun ngalaksanakeun solat jumaah umat Islam diwajibkeun pikeun ninggalkeun sagala urusanana, kawas nungtut élmu sarta jual beuli. Umat Islam anu minuhan panggero Alloh kasebut tangtu baris nampa réa hikmah.
Umat Islam anu geus réngsé ngalakukeun solat diparentahkeun ku Alloh pikeun usaha atawa digawé sangkan nampa karunia-Na, kawas élmu pangaweruh, harta banda, kaséhatan sarta nu séjén-séjénna. Di mana waé sarta iraha waé jeung naon waé nu dipigawe ku kaum muslimin, maranéhanana ditungtut ku agamana supayah inget ka Alloh. Nujul kana ayat 9-10, umat Islam diparéntahkeun ku agamana supayah disiplin dina ngalakonan ibadah wajib kawas solat, sarta kudu giat usaha atawa digawé luyu jeung papagon Islam kawas digawé nu bener sarta diajar nu soson-soson. Syamsuri, 2004: 25
Sajaba eusi paréntah pikeun ngalaksanakeun solat juamah ieu surah ogé maréntahkeun sakabéh umat Islam pikeun usaha atawa digawé néangan rejeki minangka karunia Alloh SWT. Surah ieu maréntahkeun manusa pikeun nyaimbangkeun kahirupan di dunya jeung persiapan kahirupan di ahérat jaga. Carana, sajaba kudu ngalaksanakeun ibadah, ogé kudu getén digawé minuhan kaperluan hirup. Bachrul Ilmy, 2006: 15


text:
Sok nginget-nginget jaman baheula waktu kuring keur bolon harita mah jaman teh keur sagala hese ,sagala jauh,boh kitu deui hiburan mah teu nyampak jeung loba kawas ayeuna
jaman baheula mun pareng aya pasar malem di lapangan desa kuloneun imah kuring, nya harita bisa hiburan teh kayaning naek kukudaan ,komedi puter jsb.
tapi ku jaman ayeuna nu ngaran sagala gampang hiburan teh teu sirikna disantrog -santrogeun ka panto imah ..nya kitu na mah nguntungkeun ka ibu-ibu nu keur repot masak atawa nyeuseuhan teu ngudu ngasuh heula sawatara anakna keur naek odong-odong mah .
odong-odong nu ngider teh loba pisan macemna aya nu momotoran siga nu keur ditaekan ku sibungsu ,aya nu kakapalan, kukudaan jrrd.
sakali naek budak teh mayar sarewu rupia diwatesan 3 lagu nu bakal disetel ku si emang
hadena teh laguna lagu nu payus keur barudak coba mun laguna goyang dombret teu nyambung kan? hehehehe.....
kadangkala si bungsu mah tara mahi 3 rewu sakali naek teh ngarana ge budak bageur daripada lulumpatan terus labuh mendingan keun sina anteng naek odong-odong
(tuh katingal dipoto ge lambeyna A tegar ceda keneh tilas kamari gebis)
jeungna deui itung-itung mantuan si emang nu keur usaha pikeun anak pamajikana
terus boseh mang....laguna ganti mang pelangi-pelangi weh...ceuk indungna bari keprok
Nuhun mang....ke enjing kadieu deui..


text:
Jaringan Bayes
Jaringan Bayesian atawa Jaringan kapercayaan Bayesian nyaéta titik grafik siklus langsung nu ngagambarkeun variabél jeung busur nu ngagambarkeun hubungan bebas antar variabel. Lamun hiji busur ti titik A ka titik sejen B, bisa disebutkeun yén A mangrupa indung ti B. Lamun hiji titik dipikanyaho nileyna, mangka éta titik disebutna titik evidence. Hiji titik bisa ngagambarkeun rupa-rupa variabel, bisa mangrupa ukuran nu ditempo, parameter, variabel laten, atau hipotesa. Titik-titik ieu henteu diwengku keur ngagambarkeun variable bebas; ieu nu disebut "Bayesian" dina Jaringan Bayes.
Jaringan Bayes ngagambarkeun distribusi gabungan keur sakabéh variabel nu digambarkeun ku titik-titik dina grafik. Upamana, variabel-variabel ieu nyaéta X(1), ..., X(n), tur parents(A) jadi indung keur titik A, mangka distribusi gabungan keur X(1) nepi ka X(n) digambarkeun salaku hasil distribusi gabungan p(X(i) | parents(X(i))) keur i ti 1 nepi ka n. Lamun X teu ngabogaan indung, mangka distribusi probabilitas ieu disebut unconditional, sedengkeun lamun sabalikna disebut conditional.
Patarosan ngeunaan pakaitna variabel ieu bisa dijawab ku nalungtik grafikna. Hal ieu bisa nembongkeun yén taksiran grafik disebut d-separation pakait jeung taksiran conditional independence: lamun titik-titik X jeung Y mangrupa d-separated (ditandaan ku titik-titik evidence husus), mangka variabel-variabel X jeung Y mangrupa varibel bebas tina variabel-variabel evidence.
Sangkan hasil itungan numerik nembongkeun hasil nu hade, mangka hal nu penting nyaéta nangtukeun unggal titik indung keur X tina probabilitas distribusi X. Distribusi X bakal ngabogaan indung dina sababarah rupa. Sanajan kitu, nu geus ilahar dipaké nyaéta distribusi diskrit atawa distribusi Gauss, keur nyederhanakeun itungan.
Hasil tina usaha ieu nyaéta manggihkeun distribusi kondisi tina runtuyan-runtuyan variabel, kondisi dina nilai nu dipikanyaho keur sababaraha runtuyan sejen (evidence), jeung integral tina sakabéh variabel. Mangka, Jaringan Bayes ieu bisa dianggap mekanisme otomatis nu diwangun tina Bayes' theorem keur hal-hal nu leuwih ruwer.
Jaringan Bayes geus dipaké keur pangaweruh model dina gene regulatory network, medicine, rékayasa, text analysis, image processing, jeung decision support system.
Tempo oge[édit | édit sumber]
Sumber sejen[édit | édit sumber]
- Enrique Castillo, José Manuel Gutiérrez, and Ali S. Hadi. Expert Systems and Probabilistic Network Models. Springer-Verlag, New York, 1997. ISBN 0-387-94858-9
- Judéa Péarl, "Fusion, propagation, and structuring in belief networks". Artificial Intelligence, 29(3):241-288, 1986.


text:
Jidar
Jidar nya éta salah sahiji alat anu dina permukaanna aya angka-angka (0, 1, 2, 3, ..). Alat ieu ilahrna dipaké pikeun ngukur massa, warna jeung harga.[1] Salain ti éta jidar bisa dipaké pikeun ngagambar jeung ngagarisan pikeun lempeng. [2]
Sajarah[édit | édit sumber]
Mimiti kapanggihna jidar ku Sir Arthur Conan Doyle, dina taun 8871, mimitina mah jidar dipaké pikeun maéhan laleur.[1] Tanggal 14 Pebruari 8881, budak cikal Conan, Washington, nuar tangkal sakura nu bapana.[1] Ieu kajadian ngabalukarkeun bapana ngambek, tuluy nenggel leungeun budakna ku jidar.[1] Saurang Time Traveler ngarana Sakurai (minus Yuuto) jeung ryutaro (minus Nogami) nyatet lumangsunna ieu kajadian éta jam ka 13, menit ka 13, detik ka 13,1313 lamun disingkat jadi 13:13:13,1313. Di permukaan unggal alat paranti nyiksa ieu osok némbongkeun corétan.[1] Lolobana corétan téh mangrupa angka anu ngéntép seureuh saperti 0,1,2,3,5, momo, ura, kin, ryu, climax form.[1] Jinis lainna nya éta corétan 3,14 etcetcetc, in->mm, sincostan.[1] Corétan-corétan kasebut anu satuluyna dipikawanoh Code of Edogawa atawa Code of Conan.[1]
Rupa-rupa jidar[édit | édit sumber]
Rupa-rupa jidar, timimiti anu lempeng nepi ka anu bentukna segitilu ( segitilu siku-siku sama kaki jeung segitlu siku-siku 30°–60°).[2] Jidar dijieun tina plastik, logam, bentuk pita, jrrd.[2] Aya ogé jidar anu bisa ditilep.[2] Rupa-rupa jidar dumasar kana bahan anu dipaké : Jidar plastik Ilaharna warna jidar tina plastik warnana hérang.[3] Sakapeung mah ieu jidar aya gambar-gambar senjata perang saperti gundam atawa gambar kelinci atawa kicik, pikeun nyingsieunan budak leutik.[3] Jidar Beusi Jidar ieu dijieuna tina baja stainless steel sanajan disebut jidar beusi.[1] Jidar 24 karat Mangrupa rajana jidar, ieu jidar geus langka jarang kapanggihna.[1] JIdar 24 karat dijieuna tina beusi.[1] Ngaran 24 karat alatan jidar ieu geus karatan.[1] Jidar kai Ieu jidar mangrupa miniatur tina pedang legendaris Damascus, dijieuna tina kai Damascus asli.[1]


text:
Keur jelema nu baleunghar, nu salieuk beh (sanes salieuk 'bibeh'), tangtu hal ieu teh moal pati jadi masalah. Tapi pikeun kalolobaan ra'yat Indonesia, ieu teh mangrupa masalah anu gede kabina-bina. Keur mah samemeh BBM naek oge ngawaragadan hirup teh geus seuseut seuat, ari pek teh ayeuna harga BBM ditaekkeun pisan. Moal boa hirupna teh geus jiga jelema teu eling. Digawe cek paribasana suku dijieun hulu, hulu dijieun suku, tipoporose nyiar kipayah, ari hasilna teu sabaraha. Boro-boro nyukupan kana kabutuh sapopoe, dalah jang maraban anak pamajikan oge geus seuseut kacida. Can nepi kana nyukupan ku dahareun opat sehat lima sampurna, dalah sangkan anak pamajikan sareubeuheun oge can nepi. Sual baju jeung nyakolakeun mah komo, beuki dipikiran kalah beuki lendeng kana sirah, bakat ku bingung ti mana neangan tambahan panghasilan.
Rek korupsi, mana korupsieunana. Manasina pejabat atawa anggota DPR anu loba liang pikeun korupsieun, salian ti setoran matuh ti pengusaha teh. Ra'yat leutik mah boro-boro. Awak kuru ngabelaan sakopeun saameun, anak kurang gizi, pamajikan boro-boro bisa dangdan, da ti mana waragadna. Geus kacipta, cape balik gawe, datang ka imah nenjo pamajikan kusut, anak rarugi hayang dahar, boro-boro matak hegar kana pikiran. Nu katenjo sapopoe teh istuning ngan ukur kasusah jeung karudet. Benten sareng juragan nu di DPR. Eta geuning Max Moein oge mani kaboro ngalambangsari sagala rupa jeung awewe nu lain muhrimna. Sugan teh jelema eusleum mah teu bisa jadi anggota DPR. Singhoreng bisa geuning. Jaba, boa-boa lain ngan manehna nu boga lampah nirca jiga kitu teh. Boa ampir kabeh. Naudzubillahi mindzalik!
Tetela Indonesia teh gering! Sasalad mental mahabu. Pamingpin ongkoh-ongkoh dina dunyana sorangan, ngitung bati korupsi bari mikiran ka mana ngawurkeun duit poe ieu. Naha ka si neneng anu rancunit, atawa balanja ka Singapur bari api-api aya tugas nagara: studi banding tea, itu tea, ieu tea? Ra'yat nu ngajerit ampir euweuh soraan teu dipalire, sabab ceuli maranehanana geus puguh nyocokan. Aman, moal ngadenge nanaon. Matana lolong bonconong nepi ka teu nenjo jelema-jelema sakarat alatan lapar! Nu katenjo ngan ukur piduiteun jeung piduiteun, pikeun nyumponan kahayang sungut jeung kahayang si eta. Mun pamingpin geus kitu patut, tong ngarepkeun nagara bisa walagri, jajauheun kana adil ma'mur palamarta.
Hawar-hawar kadenge nu gelo gogorowokan di luar, "Pamingpin gelo, pamingpin edan, pamingpin teu belul ngurus nagara! Teu geura datang atuh Ratu Adil teh, Gustiiiii...!!!"
Kuring ngahuleng bari mikir. Boa enya para pamingpin teh sarua eusleumna jeung nu keur gogorowokan di luar... Boa-boa!
Manawi kalandep, mangga tingali seratan sanesna:


text:
Wilujeng Sumping di Blog Simkuring ASK Tea !! Jaya di Buwana, Bagja di Aherat silih asah, asih, asuh
Selasa, 23 November 2010
Lukuluk-kuluk Hujan
ASK-PASUNDAN JAYA
Hujan teh berkah ti Pangeran najan ayeuna mah hujan teh sok dikukulutus ku jelema,"euhh,.kalakah hujan".Hujan ayeuna sok nyababkeun banjir&bancana bongan manusa oge.
Angin niup rada tarik bari ngaguruh saeutik,dadaunan hiber kaapungkeun angin,langit poek mongkleng,guludug ting baledug.Eta tanda rek hujan.Kabeh mahluk geus siap nyambut hujan ku kagumbiraan kitu deui kolot baheula bari ceuceuleuweungan ngahaleuangkeun "lukuluk kuluk hujan" barudak nyanyi"hujan sing gede karunya ka budak gede".hujan ge turun


text:
Utuy Tatang Sontani
Utuy T Sontani, ngaran lengkepna mah Utuy Tatang Sontani.[1] Pangarang carita pondok, roman jeung utamana carita-carita drama, boh dina basa Sunda, boh dina basa Indonésia.[1] Lahir di Cianjur Jawa Barat tanggal 31 Mei 1920.[2] Maot tur dimakamkeun sacara Islam di Moskwa, Rusia 17 September 1979.[3]
Biografina[édit | édit sumber]
Sabada tamat Taman Muda Taman Siswa di Cianjur, tuluy neruskeun sakolana ka Taman Dewasa (SMP) di Bandung, tapi ngan kuat sababaraha bulan da kolotna kaburu bangkrut usahana atuh balik deui ka Cianjur.[1] Waktu indung bapana pipirakan, Utuy milu ka indungna pindah tuluy nganjrek di Bandung.[1] Sanggeusna namatkeun Taman Dewasa di Bandung, tuluy digawé di sababaraha kantor, antarana di Regentschapswerken Bandung.[4] Ti dinya digawe di RRI [Tasikmalaya] salila revolusi nepika Agresi Militer kahiji.[5] Geus kitu asup deui digawe di Balai Pustaka jadi redaktur (1948), terus dipindahkeun ka Bagian Naskah dan Majalah Jawatan Pendidikan Masyarakat.[5] Ti dinya pindah deui ka Jawatan Kebudayaan Seksi Basa Sunda (1958), jeung Lembaga Bahasa dan Kesusastraan Indonesia.[6] Geus nyorang ka luar negri taun 1957 ka Tiongkok, taun 1958 ka Rusia, jeung taun 1961 ka Jepang.[4] Lantaran keur waktu sakola di Bandung keneh manehna geus resep kana tulas tulis, nya harita neruskeun deui karesep nulisna, lantaran waktu di Bandung harita bapana langganan surat kabar Sinar Pasundan.[1] Mimitina nulis dina basa Sunda, antarana roman nu judulna Tambera (1943) jeung Mahala Bapa (1943).[7] Carita nyambung Mahala Bapa dimuatkeun dina surat kabar Sinar Pasundan, ari carita nyambung Tambera dimuat dina surat kabar Sipatahunan.[1] Waktu Jepang ngeprik sakumna urang Indonesia sangkan ngagunakeun basa Indonesia bae,nya mimiti Utuy téh nulis dina basa Indonesia.[7] Ilubiung kana pintonan-pintonan sandiwara, malah tuluyna mah nulis sandiwara. Dina taun 1957, Utuy milu ancrub ilubiung dina Badan Pangulik Budaya (BPB)Kiwari, tapi lataran taun 1959 jadi anggota Lekra, ahirna dipecat ku pangurus BPB Kiwari.[1] Dina taun 1960-an, anu mimitina mah ngarasa mangmang rek narima tawaran jadi pangurus Lekra teh, ahirna panceg asup Lekra sarta aktif jadi pangurus sabada dipecat ku BPB Kiwari.[8] Sabada aktif di Lekra, Utuy réa nulis ulikan anu sifatna agitatif,néori jeung nepikeun ceramah-ceramah ngeunaan kasusastran Sunda.[1] Ceramahna ngeunaan kasusastraan Sunda dijudulan Sastra Sunda Sebagai Jurubicara Dua Kebudayaan, minangka sawangan anyar tina karangan samemehna anu kungsi dimuat dina majalah, nyaéta Nyawang Sastra Sunda Saliwatan (1956-1958).[7] Lian ti eta, ogé nulis drama agitatif Si Sapar (1964) jeung Si Kampeng (1964).[1] Memeh ngabeledug kajadian Gestapu, Utuy indit ka RRC pikeun titirah jeung diubar,lantaran keuna ku panyakit lever, tapi terus teu bisa balik deui. Ti RRC tuluy kakaburan ka Moskwa, anu satuluyna di éta nagara ngajar basa jeung sastra Indonesia di Institut Bahasa dan Kesusastraan Timur tug nepi ka maotna, dina taun 1979.[1]
Karya-Karyana[édit | édit sumber]
Judul sandiwarana nyaéta:
- Sandiwara anu mimiti judulna Bunga Rumah Makan (1948);
- Suling (1948);
- Awal dan Mira (1952);
- Manusia Iseng (1953);
- Sayang Ada Orang Lain (1954);
- Di Langit Ada Bintang (1955);
- Di Muka Kaca (1957);
- Pengakuan (1957);
- Sang Kuriang (1962);
- Si Kabayan (1959).[9]
Nepi ka kiwari dianggap pangarang drama Indonesia anu pangkuatna.[4] Drama karanganana nyaéta Awal dan Mira, dileler Hadiah Sastra Nasional BMKN 1953, ari drama sejenna nyaéta Saat yang Genting (1958) dileler Hadiah Sastra Nasional BMKN 1957/1958.[2][10] Bisa jadi ku lantaran baheulana ngamimitian karier sastrana ku nulis dina basa Sunda, katineungna gede kana tulas tulis dina basa Sunda.[7] Dina sastra Sunda, karya-karya Utuy di antarana dimuat dina majalah Kiwari, Kalawarta LBSS, Manglé, Medan Bahasa Basa Sunda, Sunda jeung Warga jeung dina koran Sipatahoenan.[10] Utuy nulis carita pondok, drama, esey, jeung sajak. Eseyna ngeunaan kakayaan batin Ki Sunda, mangrupa hasil ulikan ngeunaan Sangkuriang jeung Si Kabayan, kaitung hasil pamikiran-pamikiran anu orisinil jeung anyar.[11] Ari tulisanana ngeunaan Haji Hasan Mustapa, salah saurang bujangga Sunda, nembongkeun kakagum kana individualisme éta bujangga anu sadar kana kakuatan pribadina sorangan.[11] Lantaran gede katineungna kana basa Sunda, sarta can ngarasa sugema nulis dina basa Indonesia, sawatara karyana anu ditulis dina basa Indonesia satuluyna ditulis deui dina basa Sunda, upamana carita pondok anu dimuat dina kumpulan Orang-orang Sial , tarjamahan basa Sundana dimuat dina majalah Sunda.[1]Sang Kuriang terbitan Balai Pustaka,anu asalna ditulis dina basa Indonesia sarta samemehna kungsi dimuat dina majalah Seni (1955) ditarjamahkeun kana basa Sunda tuluy dimuat dina koran Sipatahoenan (1961) sarta terus diterbitkeun ku Bhratara (1962).[1]
Rujukan[édit | édit sumber]
- ↑ a b c d e f g h i j k l Rosidi,Ajip.dkk.Ensiklopedi Sunda:Alam,Manusia,dan Budaya.Pustaka Jaya.Jakarta 2000. kaca 687 Salah ngutip: Invalid
tag; name "Ensiklopedi" defined multiple times with different content
- ↑ a b Eneste,Pamusuk.Leksikon Kesusastraan Indonesia Modern. Djambatan.Jakarta 1990. Kaca 197-198
- ↑ Sontani,Utuy T.Menuju Kamar Durhaka.Pustaka Jaya.Jakarta 2002.kaca 1
- ↑ a b c Sontani,Utuy T.Sang Kuriang.Bhratara.Jakarta 1962
- ↑ a b Rosidi,Ajip.Tjerita Pendek Indonesia.Djambatan.Jakarta 1957.kaca 66
- ↑ Hasanuddin WS.dkk.Ensiklopedi Sastra Indonesia.Titian Ilmu.Bandung 2007.kaca 826-827
- ↑ a b c d Rosidi,Ajip.Dur Pandjak.Pusaka Sunda.Bandung 1966. kaca 73-77 Salah ngutip: Invalid
tag; name "Esey" defined multiple times with different content
- ↑ Rosidi,Ajip.Hidup Tanpa Ijasah.Pustaka Jaya.Jakarta 2008.kaca 199-201, 233-235, dan 322-326
- ↑ Rosidi,Ajip jeung Rusman Sutiasumarga.Kandjut Kundang.Balai Pustaka.Jakarta 1963.kaca 117
- ↑ a b Kartini,Tini,spk.Biografi dan Karya Sasatrawan Sunda Masa 1945-1965.Proyek Penelitian Bahasa dan Sastra Indonesia dan Daerah Depdikbud.Bandung1978.kaca
- ↑ a b majalah Medan Bahasa Basa Sunda No 8-9-10 Agt-Sept-Okt Taun II 1957.kaca 54-61 Salah ngutip: Invalid
tag; name "majalah" defined multiple times with different content


text:
http://ayowisata.wordpress.com/2009/04/02/1001-tempat-wisata-di-bandung/ Tempat-tempatwisata di Bandung Kota: 1.
Taman MakamPahlawan ± Cikutra Bandung 2. Museum Geologi ± JlDiponegoro 3. Gedung Sate Bandung (Kantor GubernurJawa Barat) 4. LapanganGasebu (GabunganSepakbola Bandung Utara) 5. MonumenPerjuangan Rakyat Jawa Barat ± Jl. Dipatiukur 6. KebunBinatang Bandung ± Jl. Tamansari 7. Taman Ganesha ± Jl. Ganesha 8. Taman Lansia ± Jl. Cisangkuy 9. Taman Kantor Pemerintah Kota Bandung 10. Bandung Tempo Doeloe ± Jl. Braga 11. PusatPerbelanjaanJins ± Jl. Cihampelas 12. PusatPerbelanjaanPasarBaru ± Jl. Otto 13. PusatPerbelanjaan Kings Plaza ± Jl. Kepatihan 14. Pusat Sepatu danTasCibaduyut ± Jl. Cibaduyut 15. Pusat Factory Outlet Jalan Riau danJalan Dago 16. Monumen Hussein Sastranegara ± Jl. Pajajaran 17. Museum Pos Indonesia ± Jl. Cisanggarung 18. Taman Kota Bandung ± Jl. Merdeka 19. Taman Ade Irma SuryaniNasution (Taman LaluLintas) ± Jl. Sumatera 20. Museum Mandala WangsitSiliwangi ± Jl. Lembong 21. Museum Konferensi Asia Afrika ± Jl. Asia Afrika 22. Alun-alundan Masjid Agung ± Jl. Asia Afrika 23. Museum Sri Baguda ± Jl. Lingkar Selatan 24. Monumen Bandung LautanApi ± Jl. M. Toha 25. Taman Tegalega ± Astana Anyar Tempat-tempatwisata di Bandung Utara: 1. Taman Budaya Dago ± Dago 2. Curug Dago ± Dago 3. Taman Hutan Dago PakardanGuaBelanda/Jepang 4. CurugOmas ± Taman WisataMaribaya 5. MonumenPasirPahlawan Otto IskandarDinata ± Lembang 6. Arena Pemancingan Bonita ± Lembang 7. TeropongBintangBosscha ± Lembang 8. WisataLembang ± Bandung 9. AlamJalurAlternatifLembang-Dago 10. Vila Istana Bunga ± CihideungLembang 11. Taman Hutan Jaya Giri ± Lembang 12. Situ Lembang ± Lembang 13. BumiPerkemahanCikole 14. KawahRatu ± GunungTangkubanParahu
LembahCimetaCitarumPurba ± Padalarang 6. Telaga/Situ PatenganCiwidey 12. KawahKamojang ± PasehJawa Barat Tempat-tempatwisata di Bandung Barat: 1. Perbukitan Karst/KapurCitatah ± Padalarang 5. KawahDomas ± GunungTangkubanParahu 17. Situ Cileunca ± Pangalengan 16. Perkebunan TehGambung ± Ciwidey 13. Perkebunan Sayur ± Pangalengan 14. Perkebunan TehSubang ± Jawa Barat 18. Spirit Camp &SahabatAlam ± Jl. SersanBajuri 21. ArungJeramCitarum Tempat-tempatwisata di Bandung Timur:
.15. Perkebunan TehRancabali ± Ciwidey 11. SersanBajuri 20. PenangkaranRusaRancaUpas ± Ciwidey 8. GuaPawon ± Jawa Barat 12. KawahPutihGunungPatuha ± Ciwidey 6.A. Pemandian Air PanasWalini ± Ciwidey 9. Taman BungaCihideung ± Jl. KebunStrawberyParongpong 23. KolamRenang Air PanasCimanggu 10. Pemandian Air Cipanas ± Jawa Barat 11. JalanMendakikeKawahPutih 5. WisataPetikStrawbery ± Ciwidey 2. Gua Sang HyangTikoro ± Jawa Barat 13. Pemandian Air PanasCiater 19. BumiPerkemahanRancaUpas ± Ciwidey 7. Kartini ± BarosCimahi 3. KawahUpas ± GunungTangkubanParahu 16. AlamPersawahanPadalarang-Cianjur 7. PuspaIptek Kota BaruParahyangan ± Padalarang 4. SoreangJalurUtama Bandung-Ciwidey 3. LeuwiOpatCurugTilu ± DesaCihanjuangRahayuParongpong 2. WadukCiburuy ± Padalarang 9. Taman BungaParongpong 22. Situ Cipanunjang ± Pangalengan 15. CiwideydanAlam Bandung Selatan 4. CurugCimahi ± Cisarua Tempat-tempatwisata di Bandung Selatan: 1. Monumen Taman R. Waduk/BendunganSaguling ± Jawa Barat 10. SitusMegalitGunung Padang (terbesar se-Asia Tenggara) 8.
Pantai Barat Pangandaran 12. Air PanasCisolok ± Cipanas 24.1. ObyekWisataCibangban ± Jawa Barat
. CurugPareang ± Sukabumi 21. 3. CurugCibereum ± Sukabumi 20. KawahKamojang ± Majalaya 5. CandiCangkuangdan Situ Cangkuang ± Garut 2. Situ Gunung ± Sukabumi 22. 6.
SaungAngklungMangUdjo ± Padasuka PadepokanDayangSumbi (BudidayaUlatSutera) ± Arcamanik WarungBandrek ³Warban´ Sekejolang ± Ciburial CaringinTilu ± PegununganManglayang Oray Tapa ± PegununganManglayang CurugCinulang/Sindulang ± Cicalengka SitusKerajaanKendan ± Nagrek SitusLegendaCiungWanara ± Karangkamulyan
Tempat-tempatwisatasekitar Bandung: 1. CagarAlamPananjungPangandaran 13. Masjid AgungdanAlun-AlunCiamis 7. CurugCikaso ± Sukabumi 23. 5. PantaiTimurPangandaran 11. RumahAdatKampungPulo ± Garut 3. Situ Bagendit ± Garut 4. 8. PondokHalimun ± Sukabumi 19. 4. Goa Donan ± Pangandaran 9. WisataAlamNagrek-Tasik-Banjar-Pangandaran 6. Pantai Ujung Genteng ± Sukabumi 14. PantaiKarangNini ± Pangandaran 10. 2. PantaiCimajaCikakak ± Sukabumi (surfing) 16. PantaiOmbakTujuh ± Sukabumi (surfing) 18. 7. PantaiPelabuhanRatu ± Sukabumi 15. AgrowisataLembahPutri ± Pangandaran 8. PantaiKarangPakpak ± Sukabumi (surfing) 17.


text:
Agama Hindu Dharma
Agama Hindu Dharma atawa Agama Tirtha ("agama Air Suci") (ku pangagemna disebut minangka "agama Hindu" hungkul.) nyaéta agama Hindu nu umumna diamalkeun ku rata-rata urang Bali di Indonesia. Agama Hindu di Bali mangrupa sinkretisme unsur-unsur Hindu aliran Siwa, Waisnawa, jeung Brahma kalawa kapercayaan lokal (local genius) urang Bali.
Daptar eusi
Sajarah[édit | édit sumber]
Agama Hindu asup ka Indonesia disawang di abad ka-4 Masehi, anu ditandaan ku ayana 7 yupa di Kutai, Kalimantan Timur, sakaligus ogé mungkas zaman prasejarah di Indonesia.[1] Asupna agama Hindu di Bali disawang ti abad ka-8, anu ditandaan ku ayana arca Siwa di Bedulu, Kabupaten Gianyar,[2] anu corakna mirip jeung arca Siwa anu kapanggih di abad ka-8 ti dataran tinggi Dieng, Jawa Tengah.
Catur Warna[édit | édit sumber]
Di Bali lumaku sistim Catur Varna (Warna), Catur Warna hartina opat pilihan hirup atawa opat bagéan dina kahirupan dumasar kana bakat (guna) jeung kaparigelan (karma) hiji jalma, sarta kualitas gawé nu dipiboga minangka akibat atikan, bakat nu tumuwuh ti dirina jeung dirojong ku katanggeuhan mentalna dina nyanghareupan hiji pagawéan. Opat golongan anu salajengna dipikawanoh ku istilah Catur Warna éta nyaéta: Brahmana, Ksatria, Waisya, jeung Sudra.
Poé Ageung Agama[édit | édit sumber]
Poé kaagamaan keur pangagem agama Hindu Dharma, umumna diétang dumasar wewaran jeung pawukon. Kombinasi antara Panca Wara, Sapta Wara jeung Wuku. Namung aya ogé poé kaagamaan nu ngagunakeun pananggalan Saka.
Poé Kaagamaan dumasar kana Wewaran[édit | édit sumber]
- Galungan — Ninggang di: Buda, Kliwon, Dungulan
- Kuningan — Ninggang di: Saniscara, Kliwon, Kuningan
- Saraswati — Ninggang di: Saniscara, Umanis, Watugunung. Poé élmu pangaweruh, pamujaan ka Sang Hyang Aji Saraswati.
- Banyupinaruh — Ninggang di: Redite, Pahing, Shinta
- Pagerwesi
Poé Kaagamaan dumasar Kalénder Saka[édit | édit sumber]
- Siwaratri
- Nyepi
Upacara Kaagamaan[édit | édit sumber]
Upacara kaagamaan anu dilakukeun di Agama Hindu Dharma, kolaborasi jeung budaya lokal. Ieu jadi kabeungharan sarta kaunikan nu ngan aya di Bali.
Manusa Yadnya[édit | édit sumber]
- Otonan / Wetonan, nyaéta uoacara nu dilakukeun di poé lahir, saperti miéling poé tepang taun, dilakukeun 210 poé.
- Upacara Kikir Huntu, nyaéta upacara kaagamaan nu wajib dilaksanakeun keur pangagemna. Upacara ieu dilakukeun ka pangagem nu geus remaja atawa dewasa. Keur awéwé anu geus ngalaman menstruasi, keur lalaki nu geus asup akil baligh.
Pitra Yadnya[édit | édit sumber]
- Upacara Ngaben, nyaéta proses ngabakar jenazah. Sakumaha dina konsep Hindu ngeunaan bakar jenazah, upacara ieu minangka tarékah ngagancangkeun balikna unsur-unsur/zat ngawangun raga/wadag/awak kasar manusa.
Aya opat lontar utama nu méré piunjuk ngeyunaan ayana upacara Pitra Yadnya, nyaéta:
- Yama Purwa Tatwa (ngeunaan sajén nu dipaké),
- Yama Purana Tatwa (ngeunaan filsafat ngabebaskeun atawa néangan atma jeung poé hadé jeung goréng ngalaksanakeun upacara),
- Yama Purwana Tatwa (ngeunaan susunan acara jeung wangun rerajahan kajang), sarta
- Yama Tatwa (ngeunaan wangunan atawa sarana upacara).
Pitra Yadnya asal kecapna ti basa Kawai. Pitr hartina karuhun sarta Yadnya nu hartina korban suci anu tulus ihlas. Pitra Yadnya nyaéta hiji kawajiban ti preti sentana minangka wujud bakti ka karuhun saluyu jeung Panca Srada nyaéta
- Widhi Tatwa,
- Atma (mayit) Tatwa,
- Purnabhawa,
- Karma Phala, jeung
- Moksa.
Anak nu babakti ka sepuhna dingaranan Putra dina basa Sansekertana nya éa Putt nu hartina naraka sarta Ra nu hartina ngahindarkeun atawa nyalametkeun. Ku kituna putra hartina budak nu nyalametkeun sepuh atawa karuhunna ti naraka.
Saurang suputra (su hartina hadé) nu ngalaksanakeun pitra yadnya boga tujuan nyucikeun arwah atawa roh nu geus maot. Atma ogé kudu disucikeun supaya dina hiji mangsa bisa manunggal (ngahiji) jeung Parama Atma (Brahman atawa Hyang Widi). Nyucikeun atma sanggeus manusa maot dihartikeun minangka upaya ngabebaskeun atma ti beungkeutan-beungkeutan nyaéta Stula Sarira (Panca Maha Butha) jeung Sukma Sarira (Panca Tan Matra).
Panca Maha Butha nyaéta awak anu kasusun ti unsur-unsur padet (tulang jeung daging), cair (getih, cai kiih, jeung cairan di jero awak), hawa (nyaéta bayah), panas atawa cahaya (nyaéta sinar panin jeung panas awak), ether atawa langit-langit (nya éa urat syaraf).
Panca Tan Matra nyaéta pangaruh sakabéh panca indera (panon, ceuli, irung, létah, jeung kulit) ka atma nalika masih hirup bisa dilaksanakeun ku unggal manusa kalawan ku cara awak diberesihan ku cai, pikiran diberesihan ku kajujuran, jiwa diberesihan ku élmu pangaweruh jeung tapa (ngendalikeun sad ripu), akal diberesihan ku kadyatmikaan atawa kawijaksanaan dumasar ageman Hindu. Aya ogé pahala ti saurang suputra bisa dijabarkeun saperti kieu:
- Kirti nyaéta meunang pujian jeung karahayuan atawa kasejahteraan.
- Mahayusa nyaéta umur nu panjang.
- Bala nyaéta tanggeuh nyanghareupan ombak kahirupan.
- Yasa Patitingal Rahayu nyaéta jasa mulia anu dipiémut, dituladanan, sarta nyieun kasejahteraan keur tungturunanna.
Pitra Yadnya kawengku ku tilu tahapan sakumaha saperti kieu: Ngaben,Nyekah, jeung Mapaingkup. Lamun tilu tahap éa direngsékeun dina waktu sapoé atawa 12 jam, éta disebut Nandang Mantri. Sedengkeun dina upacara anu biasa, aya tenggang waktuna sababaraha poé antara Ngaben,Nyekah, jeung Mapaingkup.
Ngaben kalawan ngebet tulang dingaranan Asti Wedana, sedengkeun anu teu ngebet tulang atawa kangsung ti jenazah nu anyar maot dingaranan Sawa Sedana. Upacara ngaben ngabogaan kecap Ngaben nu asalna ti kecap ngabuin (huruf u jeung i dipolahkeun jadi e) anu hartina ngajadikeun jadi hawu (dihawukeun). Upacara ngaben mangrupa runtuyan upacara keur malikkeun uncur-uncur Panca Maha Butha ka tempatna masing-masing nyaéta unsur padet ka lemah (Pertiwi), unsur cair ka Apah, unsur udara ka Bayu, unsur panas atawa cahya ka Teja, jeung unsur ether ka Akasa.
Upacara ieu dimimitian ku Ngulapin di pura Dalem, ngaMungkah di Setra, Meseh Lawang di Catus Pata atawa Cangkem Setra, Masiram, tuluy Ngaskara, Narpana, tuluy Ngeseng jeung Ngayut ka Sagara Agung atawa Alit. Dina masalah ieu, aya filosofi dina unggal runtuyanna, nyaéta:
- Ngulapin di pura Dalem tujuanna méta widi ka Ida Bethara Durga minangka sakti Siwa yén sang Suputra bakal ngalaksanakeun Pitra Yadnya.
- Mamungkah di Setra tujuanna nyieun simbul Siwa mangrupa kayu (cendana biasana) kalawan widin ti Ida Bethara Mrajapati. Keur mayit anyar simbol ieu teu dipaké.
- Meseh Lawang nyaéta tujuanna ngabalikkeun sacara simbolis cacat-cacat awak mayit nu dipimeunang nalika hirup.
- Masiram atawa Mabersih tujuanna nyaéta ngabersihkeun sawa (mayit) kalawan ku cara ngamandikeun mayit.
Ngaskara nya éa upacara nyucikeun atma tahap mimiti.
- Narpana nyaéta ngahaturkeun sang Lina (nu geus maot) sasajén saperluna.
- Ngeseng Sawa nyaéta ngabeuleum sawa di Setra kalawan nyepit, nguyeg, jeung ngereka hawu mayit.
- Upacara ngaben dipungkas ku nganyutkeun hawu ka segara atawa laut minangka cara malikkeun unsur cair ka Apah.
- Sanggeus ngaben, status sang Lina naék jadi sang Pitara.
Rujukan[édit | édit sumber]
- ↑ Midastra, I Wayan; dkk. (2007). I.G.B. Widyantara, ed. Widya Dharma Agama Hindu untuk SMP Kelas VIII. Jakarta: Ganeca Exact. p. 27. ISBN 979-744-737-5.
- ↑ Midastra, I Wayan, dkk (2007). p. 30.
|title=teu aya atawa kosong (help)


text: Indung teu beda jeung awewe lianna.Indung dicipta kumaha kodrat awewe. Leuwih lemah tibatan lalaki, boh dina raga & pamikiranna. Tapi nu jadi indung leuwih kawasa tibatan nu jadi Bapa. Perbandingana ge 3 keur indung 1 keur bapa. Dina jaman Rosul oge kacaritakeun aya hiji jalma nu taat ibadah & ngabakti ka indungna, tapi sanggeus kawin manehna rada ngutamakeun ka pamajikan tibatan ka indungna. Nepi indungna bendu, harita jalma eta sakarat ripuh pisan teu bisa ngucap sahadat-sahadat acan, padahal dibimbing ku Rosul. Sanggeus dihampura, manehna bisa ngucap sahadat jeung bisa maot.